title: 2004/881/EB: 2004 m. lapkričio 29 d. Komisijos sprendimas, dėl Susitarimo sudarymo pasikeičiant raštais tarp Europos bendrijos ir Čilės Respublikos dėl Asociacijos sutarties tarp Europos bendrijos ir jos valstybių narių, iš vienos pusės, ir Čilės Respublikos, iš kitos pusės, susitarimo dėl prekybos spiritiniais ir aromatizuotais gėrimais I priedėlio dalinių pakeitimų atsižvelgiant į plėtrą

text:
21.12.2004

               LT

               Europos Sąjungos oficialusis leidinys

               L 373/44

         KOMISIJOS SPRENDIMAS
   2004 m. lapkričio 29 d.
   dėl Susitarimo sudarymo pasikeičiant raštais tarp Europos bendrijos ir Čilės Respublikos dėl Asociacijos sutarties tarp Europos bendrijos ir jos valstybių narių, iš vienos pusės, ir Čilės Respublikos, iš kitos pusės, susitarimo dėl prekybos spiritiniais ir aromatizuotais gėrimais I priedėlio dalinių pakeitimų atsižvelgiant į plėtrą
   (2004/881/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. lapkričio 18 d. Tarybos sprendimą 2002/979/EB dėl Sutarties, įsteigiančios asociaciją tarp Europos bendrijos ir jos valstybių narių, iš vienos pusės, ir Čilės Respublikos, iš kitos pusės (1), kai kurių nuostatų priėmimo ir jų laikino taikymo, ypač į jo 5 straipsnio 2 dalį,
   kadangi:

               (1)

               Atsižvelgiant į plėtrą reikia iš dalies pakeisti Asociacijos sutarties tarp Europos bendrijos ir jos valstybių narių, iš vienos pusės, ir Čilės Respublikos, iš kitos pusės, susitarimo dėl prekybos spiritiniais ir aromatizuotais gėrimais I priedėlio A dalį siekiant nuo 2004 m. gegužės 1 d. apsaugoti naujųjų valstybių narių naujus spiritinių gėrimų pavadinimus.

               (2)

               Dėl to Bendrija ir Čilės Respublika susitarė, remdamosi pirmiau minėto susitarimo 16 straipsnio 2 dalimi, sudaryti susitarimą pasikeičiant raštais dėl jo I priedėlio A dalies dalinio pakeitimo. Todėl šį pasikeitimą raštais reikėtų patvirtinti.

               (3)

               Šiame reglamente numatytos priemonės atitinka Spiritinių gėrimų vykdomojo komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Susitarimas pasikeičiant raštais tarp Europos bendrijos ir Čilės Respublikos, dalinai pakeičiantis Asociacijos sutarties tarp Europos bendrijos ir jos valstybių narių, iš vienos pusės, ir Čilės Respublikos, iš kitos pusės, susitarimo dėl prekybos spiritiniais ir aromatizuotais gėrimais I priedėlio A dalį yra patvirtinamas Bendrijos vardu.
   Susitarimo tekstas pridedamas prie šio sprendimo.
   2 straipsnis
   Už žemės ūkį atsakingas komisaras yra įgaliojamas pasirašyti šį Bendriją įpareigojantį pasikeitimą raštais.

      Priimta Briuselyje, 2004 m. lapkričio 29 d.

            Komisijos vardu

         Mariann FISCHER BOEL

            Komisijos narys

      (1)  OL L 352, 2002 12 30, p. 1.
   SUSITARIMAS PASIKEIČIANT RAŠTAIS
   tarp Europos bendrijos ir Čilės Respublikos dėl Asociacijos sutarties tarp Europos bendrijos ir jos valstybių narių, iš vienos pusės, ir Čilės Respublikos, iš kitos pusės, susitarimo dėl prekybos spiritiniais ir aromatizuotais gėrimais I priedėlio dalinių pakeitimų
   Briuselis, 2004 m. lapkričio 30 d.
   Gerbiamasis pone,
   Turiu garbės paminėti susitikimus dėl techninių pataisų, kurie vyko remiantis 2002 m. lapkričio 18 d. Asociacijos sutarties tarp Europos bendrijos ir jos valstybių narių, iš vienos pusės, ir Čilės Respublikos, iš kitos pusės, susitarimo dėl prekybos spiritiniais ir aromatizuotais gėrimais 16 straipsnio 2 dalies nuostatomis, numatančiomis, kad sutarties šalys tarpusavio sutikimu gali iš dalies pakeisti šį susitarimą.
   Kaip Jūs jau žinote, Europos Sąjungos plėtra įvyks 2004 m. gegužės 1 d. Todėl šiomis aplinkybėmis reikia atlikti pirmiau minėto susitarimo I priedėlio A dalies (Bendrijoje pagamintų spiritinių gėrimų saugomų pavadinimų sąrašas) technines pataisas siekiant įtraukti naujųjų valstybių narių spiritinių gėrimų pavadinimų pripažinimą ir apsaugą tam, kad šalys jas taikytų nuo 2004 m. gegužės 1 d.
   Turiu garbės pasiūlyti, kad Asociacijos sutarties tarp Europos bendrijos ir jos valstybių narių, iš vienos pusės, ir Čilės Respublikos, iš kitos pusės, susitarimo dėl prekybos spiritiniais ir aromatizuotais gėrimais I priedėlio A dalis būtų pakeista prie šio rašto pridėtu priedėliu, įsigaliosiančiu 2004 m. gegužės 1 d. su sąlyga, kad Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos, ir Slovakijos Stojimo į Europos Sąjungą sutartis įsigalios tą pačią dieną.
   Būčiau labai dėkinga, jeigu patvirtintumėte, kad Jūsų Vyriausybė sutinka su šio rašto turiniu.
   Pagarbiai,

         Europos bendrijos vardu

      Mariann FISCHER BOEL

   Briuselis, 2004 m. lapkričio 30 d.
   Gerbiamoji ponia,
   Turiu garbės patvirtinti, kad gavau Jūsų 2004 m. lapkričio 30 d. raštą, kuriame rašoma:

      „Turiu garbės paminėti susitikimus dėl techninių pataisų, kurie vyko remiantis 2002 m. lapkričio 18 d. Asociacijos sutarties tarp Europos bendrijos ir jos valstybių narių, iš vienos pusės, ir Čilės Respublikos, iš kitos pusės, susitarimo dėl prekybos spiritiniais ir aromatizuotais gėrimais 16 straipsnio 2 dalies nuostatomis, numatančiomis, kad sutarties šalys tarpusavio sutikimu gali iš dalies pakeisti šį susitarimą.
      Kaip Jūs jau žinote, Europos Sąjungos plėtra įvyks 2004 m. gegužės 1 d. Todėl šiomis aplinkybėmis reikia atlikti pirmiau minėto susitarimo I priedėlio A dalies (Bendrijoje pagamintų spiritinių gėrimų saugomų pavadinimų sąrašas) technines pataisas siekiant įtraukti naujųjų valstybių narių spiritinių gėrimų pavadinimų pripažinimą ir apsaugą tam, kad šalys jas taikytų nuo 2004 m. gegužės 1 d.
      Turiu garbės pasiūlyti, kad Asociacijos sutarties tarp Europos bendrijos ir jos valstybių narių, iš vienos pusės, ir Čilės Respublikos, iš kitos pusės, susitarimo dėl prekybos spiritiniais ir aromatizuotais gėrimais I priedėlio A dalis būtų pakeista prie šio rašto pridėtu priedėliu, įsigaliosiančiu 2004 m. gegužės 1 d. su sąlyga, kad Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos, ir Slovakijos Stojimo į Europos Sąjungą sutartis įsigalios tą pačią dieną.
      Būsiu labai dėkingas, jeigu patvirtintumėte, kad Jūsų Vyriausybė sutinka su šio rašto turiniu.“

   Turiu garbės Jus informuoti, kad Čilės Respublika sutinka su šio rašto turiniu.
   Pagarbiai,

         Čilės Respublikos vardu

      Alberto VAN KLAVEREN

      „1 PRIEDĖLIS
      (Minimas 6 straipsnyje)
      SAUGOMI SPIRITINIŲ IR AROMATIZUOTŲ GĖRIMŲ PAVADINIMAI
      A.   Bendrijoje pagamintų spiritinių gėrimų saugomų pavadinimų sąrašas
      1.   Romas

                  Rhum de la Martinique/Rhum de la Martinique traditionnel

                  Rhum de la Guadeloupe/Rhum de la Guadeloupe traditionnel

                  Rhum de la Réunion/Rhum de la Réunion traditionnel

                  Rhum de la Guyane/Rhum de la Guyane traditionnel

                  Ron de Málaga

                  Ron de Granada

                  Rum da Madeira

            2. a)   Viskis

                  Scotch Whisky

                  Irish Whisky

                  Whisky español

            (Šie pavadinimai gali būti papildyti žodžiais malt arba grain)
      2. b)   Viskis

                  Irish Whiskey

                  Uisce Beatha Eireannach/Irish Whiskey

            (Šie pavadinimai gali būti papildyti žodžiais Pot Still)
      3.   Grūdų spiritiniai gėrimai

                  Eau-de-vie de seigle de marque nationale luxembourgeoise

                  Korn

                  Kornbrand

            4.   Vyno spiritas

                  Eau-de-vie de Cognac

                  Eau-de-vie des Charentes

                  Cognac
                  Pavadinimas Cognac gali būti papildytas tokiais žodžiais:

                              —

                              Fine

                              —

                              Grande Fine Champagne

                              —

                              Grande Champagne

                              —

                              Petite Champagne

                              —

                              Petite Fine Champagne

                              —

                              Fine Champagne

                              —

                              Borderies

                              —

                              Fins Bois

                              —

                              Bons Bois)

                  Fine Bordeaux

                  Armagnac

                  Bas Armagnac

                  Haut Armagnac

                  Ténarèse

                  Eau-de-vie de vin de la Marne

                  Eau-de-vie de vin originaire d'Aquitaine

                  Eau-de-vie de vin de Bourgogne

                  Eau-de-vie de vin originaire du Centre-Est

                  Eau-de-vie de vin originaire de Franche-Comté

                  Eau-de-vie de vin originaire du Bugey

                  Eau-de-vie de vin de Savoie

                  Eau-de-vie de vin originaire des Coteaux de la Loire

                  Eau-de-vie de vin des Côtes-du-Rhône

                  Eau-de-vie de vin originaire de Provence

                  Eau-de-vie de Faugères/Faugères

                  Eau-de-vie de vin originaire du Languedoc

                  Aguardente do Minho

                  Aguardente do Douro

                  Aguardente da Beira Interior

                  Aguardente da Bairrada

                  Aguardente do Oeste

                  Aguardente do Ribatejo

                  Aguardente do Alentejo

                  Aguardente do Algarve

                  Aguardente de Vinho da Região dos Vinhos Verdes

                  Aguardente da Região dos Vinhos Verdes Alvarinho

                  Lourinhã

            5.   Brendis

                  Brandy de Jerez

                  Brandy del Penedés

                  Brandy italiano

                  Brandy Αττικής/Brandy of Attica

                  Brandy Πελλοπονήσου/Brandy of the Peloponnese

                  Brandy Κεντρικής Ελλάδας/Brandy of Central Greece

                  Deutscher Weinbrand

                  Wachauer Weinbrand

                  Weinbrand Dürnstein

                  Karpatské brandy špeciál

            6.   Spiritas, pagamintas distiliuojant vynuogių vyną arba vynuogių išspaudas

                  Eau-de-vie de marc de Champagne ou
                  Marc de Champagne

                  Eau-de-vie de marc originaire d'Aquitaine

                  Eau-de-vie de marc de Bourgogne

                  Eau-de-vie de marc originaire du Centre-Est

                  Eau-de-vie de marc originaire de Franche-Comté

                  Eau-de-vie de marc originaire de Bugey

                  Eau-de-vie de marc originaire de Savoie

                  Marc de Bourgogne

                  Marc de Savoie

                  Marc d'Auvergne

                  Eau-de-vie de marc originaire des Coteaux de la Loire

                  Eau-de-vie de marc des Côtes-du-Rhône

                  Eau-de-vie de marc originaire de Provence

                  Eau-de-vie de marc originaire du Languedoc

                  Marc d'Alsace Gewürztraminer

                  Marc de Lorraine

                  Bagaceira do Minho

                  Bagaceira do Douro

                  Bagaceira da Beira Interior

                  Bagaceira da Bairrada

                  Bagaceira do Oeste

                  Bagaceira do Ribatejo

                  Bagaceira do Alentejo

                  Bagaceira do Algarve

                  Aguardente Bagaceira da Região dos Vinhos Verdes

                  Bagaceira da Região dos Vinhos Verdes Alvarinho

                  Orujo gallego

                  Grappa

                  Grappa di Barolo

                  Grappa piemontese/Grappa del Piemonte

                  Grappa lombarda/Grappa di Lombardia

                  Grappa trentina/Grappa del Trentino

                  Grappa friulana/Grappa del Friuli

                  Grappa veneta/Grappa del Veneto

                  Südtiroler Grappa/Grappa dell'Alto Adige

                  Τσικουδιά Κρήτης/Tsikoudia of Crete

                  Τσίπουρο Μακεδονίας/Tsipouro of Macedonia

                  Τσίπουρο Θεσσαλίας/Tsipouro of Thessaly

                  Τσίπουρο Τυρνάβου/Tsipouro of Tyrnavos

                  Eau-de-vie de marc de marque nationale luxembourgeoise

                  Ζιβανία/Zivania

                  Pálinka

            7.   Iš vaisių distiliuotas spiritas

                  Schwarzwälder Kirschwasser

                  Schwarzwälder Himbeergeist

                  Schwarzwälder Mirabellenwasser

                  Schwarzwälder Williamsbirne

                  Schwarzwälder Zwetschgenwasser

                  Fränkisches Zwetschgenwasser

                  Fränkisches Kirschwasser

                  Fränkischer Obstler

                  Mirabelle de Lorraine

                  Kirsch d'Alsace

                  Quetsch d'Alsace

                  Framboise d'Alsace

                  Mirabelle d'Alsace

                  Kirsch de Fougerolles

                  Südtiroler Williams/Williams dell'Alto Adige

                  Südtiroler Aprikot/Südtiroler

                  Marille/Aprikot dell'Alto Adige/Marille dell'Alto Adige

                  Südtiroler Kirsch/Kirsch dell'Alto Adige

                  Südtiroler Zwetschgeler/Zwetschgeler dell'Alto Adige

                  Südtiroler Obstler/Obstler dell'Alto Adige

                  Südtiroler Gravensteiner/Gravensteiner dell'Alto Adige

                  Südtiroler Golden Delicious/Golden Delicious dell'Alto Adige

                  Williams friulano/Williams del Friuli

                  Sliwovitz del Veneto

                  Sliwovitz del Friuli-Venezia Giulia

                  Sliwovitz del Trentino-Alto Adige

                  Distillato di mele trentino/Distillato di mele del Trentino

                  Williams trentino/Williams del Trentino

                  Sliwovitz trentino/Sliwovitz del Trentino

                  Aprikot trentino/Aprikot del Trentino

                  Medronheira do Algarve

                  Medronheira do Buçaco

                  Kirsch Friulano/Kirschwasser Friulano

                  Kirsch Trentino/Kirschwasser Trentino

                  Kirsch Veneto/Kirschwasser Veneto

                  Aguardente de pêra da Lousã

                  Eau-de-vie de pommes de marque nationale luxembourgeoise

                  Eau-de-vie de poires de marque nationale luxembourgeoise

                  Eau-de-vie de kirsch de marque nationale luxembourgeoise

                  Eau-de-vie de quetsch de marque nationale luxembourgeoise

                  Eau-de-vie de mirabelle de marque nationale luxembourgeoise

                  Eau-de-vie de prunelles de marque nationale luxembourgeoise

                  Wachauer Marillenbrand

                  Bošácka Slivovica

                  Szatmári Szilvapálinka

                  Kecskeméti Barackpálinka

                  Békési Szilvapálinka

                  Szabolcsi Almapálinka

                  Slivovice

                  Pálinka

            8.   Sidro ir kriaušių sidro spiritas

                  Calvados

                  Calvados du Pays d'Auge

                  Eau-de-vie de cidre de Bretagne

                  Eau-de-vie de poiré de Bretagne

                  Eau-de-vie de cidre de Normandie

                  Eau-de-vie de poiré de Normandie

                  Eau-de-vie de cidre du Maine

                  Aguardiente de sidra de Asturias

                  Eau-de-vie de poiré du Maine

            9.   Genicinjono spiritas

                  Bayerischer Gebirgsenzian

                  Südtiroler Enzian/Genzians dell'Alto Adige

                  Genziana trentina o del Trentino

            10.   Iš vaisių distiliuoti spiritiniai gėrimai

                  Pacharán

                  Pacharán navarro

            11.   Kadagio uogų skonio spiritiniai gėrimai

                  Ostfriesischer Korngenever

                  Genièvre Flandres Artois

                  Hasseltse jenever

                  Balegemse jenever

                  Péket de Wallonie

                  Steinhäger

                  Plymouth Gin

                  Gin de Mahón

                  Vilniaus Džinas

                  Spišská Borovička

                  Slovenská Borovička Juniperus

                  Slovenská Borovička

                  Inovecká Borovička

                  Liptovská Borovička

            12.   Kmynų skonio spiritiniai gėrimai

                  Dansk Akvavit/Dansk Aquavit

                  Svensk Aquavit/Svensk Akvavit/Swedish Aquavit

            13.   Anyžių skonio spiritiniai gėrimai

                  Anís español

                  Évora anisada

                  Cazalla

                  Chinchón

                  Ojén

                  Rute

                  Oύζο/Ouzo

            14.   Likeris

                  Berliner Kümmel

                  Hamburger Kümmel

                  Münchener Kümmel

                  Chiemseer Klosterlikör

                  Bayerischer Kräuterlikör

                  Cassis de Dijon

                  Cassis de Beaufort

                  Irish Cream

                  Palo de Mallorca

                  Ginjinha portuguesa

                  Licor de Singeverga

                  Benediktbeurer Klosterlikör

                  Ettaler Klosterlikör

                  Ratafia de Champagne

                  Ratafia catalana

                  Anis português

                  Finnish berry/Finnish fruit liqueur

                  Grossglockner Alpenbitter

                  Mariazeller Magenlikör

                  Mariazeller Jagasaftl

                  Puchheimer Bitter

                  Puchheimer Schlossgeist

                  Steinfelder Magenbitter

                  Wachauer Marillenlikör

                  Jägertee/Jagertee/Jagatee

                  Allažu Kimelis

                  Čepkelių

                  Demänovka Bylinný Likér

                  Polish Cherry

                  Karlovarská Hořká

            15.   Spiritiniai gėrimai

                  Pommeau de Bretagne

                  Pommeau du Maine

                  Pommeau de Normandie

                  Svensk Punsch/Swedish Punch

                  Slivovice

            16.   Degtinė

                  Svensk Vodka/Swedish Vodka

                  Suomalainen Vodka/Finsk Vodka/Vodka of Finland

                  Polska Wódka/Polish Vodka

                  Laugarício Vodka

                  Originali Lietuviška degtiné

                  Wódka ziołowa z Niziny Północnopodlaskiej aromatyzowana ekstraktem z trawy żubrowej/Šiaurės Palenkės žemumos žolelių degtinė, aromatizuota stumbražolės ekstraktu

                  Latvijas Dzidrais

                  Rīgas Degvīns

                  LB Degvīns

                  LB Vodka

            17.   Kartoko skonio spiritiniai gėrimai

                  Rīgas melnais Balzāms/Riga Black Balsam

                  Demänovka bylinná horká“.


title: 2012/242/ES: 2012 m. gegužės 2 d. Tarybos sprendimas, kuriuo skiriamas Regionų komiteto Ispanijai atstovaujantis pakaitinis narys

text:
5.5.2012

               LT

               Europos Sąjungos oficialusis leidinys

               L 120/15

         TARYBOS SPRENDIMAS
   2012 m. gegužės 2 d.
   kuriuo skiriamas Regionų komiteto Ispanijai atstovaujantis pakaitinis narys
   (2012/242/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Ispanijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Timoteo MARTÍNEZ AGUADO kadencijai tapo laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2015 m. sausio 25 d. Regionų komiteto pakaitine nare skiriama:

               —

               María del Mar ESPAÑA MARTÍ, Viceconsejera de la Consejería de Presidencia y Administraciones Públicas de la Junta de Comunidades de Castilla-La Mancha.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. gegužės 2 d.

            Tarybos vardu

            Pirmininkė

         M. VESTAGER

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 2002 m. vasario 28 d. Tarybos sprendimas dėl susitarimo dėl bendradarbiavimo ir muitų sąjungos sudarymo tarp Europos ekonominės bendrijos ir San Marino Respublikos bei susitarimo Protokolo, sudaryto dėl 1995 m. sausio 1 d. įvykusios plėtros

text:
Svarbus teisinis pranešimas

|

32002D0245

Oficialusis leidinys L 084 , 28/03/2002 p. 0041 - 0042

		Tarybos sprendimas2002 m. vasario 28 d.dėl susitarimo dėl bendradarbiavimo ir muitų sąjungos sudarymo tarp Europos ekonominės bendrijos ir San Marino Respublikos bei susitarimo Protokolo, sudaryto dėl 1995 m. sausio 1 d. įvykusios plėtros(2002/245/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač jos 133 ir 308 straipsnius kartu su 300 straipsnio 2 dalies antruoju sakiniu ir 300 straipsnio 3 dalies pirmąja pastraipa,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],kadangi:(1) Susitarimas dėl bendradarbiavimo ir muitų sąjungos tarp Europos ekonominės bendrijos ir San Marino Respublikos (toliau — Susitarimas) buvo pasirašytas 1991 m. gruodžio 16 d. Briuselyje ir ratifikuotas 12 valstybių narių, kurios tuo metu buvo signatarės.(2) Laikinas susitarimas dėl prekybos ir muitų sąjungos buvo sudarytas tarp Europos ekonominės bendrijos ir San Marino Respublikos belaukiant Susitarimo įsigaliojimo [3].(3) Austrija, Suomija ir Švedija prisijungė prie Europos Sąjungos ir privalo, pagal Stojimo sutartį, prisijungti prie Susitarimo.(4) Jų įstojimas nereikalauja jokių Susitarimo pakeitimų, išskyrus autentiškų tekstų suomių ir švedų kalbomis parengimą.(5) Atsižvelgiant į tai, taip pat į ypatingą San Marino padėtį ir į skatintinus Bendrijos išorinius ekonominius santykius, Susitarimas turėtų įsigalioti tiek, kiek jis yra susijęs su Bendrija ir 12 valstybių narių signatarių.(6) Taryba, veikdama Bendrijos vardu, taip pat turėtų patvirtinti Susitarimo protokolą (toliau – Protokolas), sudarytą dėl Austrijos Respublikos, Suomijos Respublikos ir Švedijos Karalystės prisijungimo prie Europos Sąjungos.(7) Austrijos, Suomijos ir Švedijos atžvilgiu Susitarimas ir Protokolas, o 12 kitų valstybių narių atžvilgiu – Protokolas, įsigalios po to, kai bus paskelbta, jog reikiamos procedūros yra baigtos,NUSPRENDĖ:1 straipsnisBendrijos vardu patvirtinamas 1991 m. gruodži 16 d.Briuselyje pasirašytas Susitarimas dėl bendradarbiavimo ir muitų sąjungos tarp Europos ekonominės bendrijos ir San Marino Respublikos, įskaitant ir jį sudarančias deklaracijas.Susitarimo ir deklaracijų tekstai pridedami prie šio Sprendimo.Tarybos pirmininkas Bendrijos vardu pateikia pranešimą, nurodytą Susitarimo 30 straipsnyje.2 straipsnisBendrijos vardu patvirtinamas Protokolas prie Susitarimo dėl bendradarbiavimo ir muitų sąjungos tarp Europos ekonominės bendrijos ir San Marino Respublikos, taikytinas po Austrijos Respublikos, Suomijos Respublikos ir Švedijos Karalystės prisijungimo prie Europos Sąjungos.Protokolo tekstas pridedamas prie šio Sprendimo.Tarybos pirmininkas Bendrijos vardu pateikia pranešimą, nurodytą Protokolo 3 straipsnyje.Priimta Briuselyje, 2002 m. vasario 18 d.Tarybos varduPirmininkasA. Acebes Paniagua[1] OL C 302, 1991 11 22, p. 10 irOL C 124, 1997 4 21, p. 1.[2] OL C 241, 1992 9 21, p. 169 irOL C 328, 1998 10 26, p. 218.[3] OL L 359, 1992 12 9, p. 13.--------------------------------------------------


title: 1980 m. birželio 25 d. Komisijos Sprendimas įsteigiantis Patariamąjį komitetą dėl į jūrą išmetamų angliavandenilių keliamos taršos kontrolės ir mažinimo

text:
Svarbus teisinis pranešimas

|

31980D0686

Oficialusis leidinys L 188 , 22/07/1980 p. 0011 - 0012 specialusis leidimas suomių kalba: skyrius 15 tomas 2 p. 0227  specialusis leidimas graikų k.: skyrius 15 tomas 1 p. 0248  specialusis leidimas švedų kalba: skyrius 15 tomas 2 p. 0227  specialusis leidimas ispanų kalba: skyrius 15 tomas 2 p. 0171  specialusis leidimas portugalų kalba skyrius 15 tomas 2 p. 0171

		Komisijos Sprendimas1980 m. birželio 25 d.įsteigiantis Patariamąjį komitetą dėl į jūrą išmetamų angliavandenilių keliamos taršos kontrolės ir mažinimo(80/686/EEB)EUROPOS BENDRIJŲ KOMISIJA,atsižvelgdama į Europos ekonominės bendrijos steigimo sutartį,kadangi 1978 m. balandžio 7 ir 8 d. susitikime Kopenhagoje, 1978 m. liepos 6 ir 7 d. susitikime Bremene ir 1980 m. balandžio 27 ir 28 d. susitikime Liuksemburge Europos Vadovų Taryba laikėsi nuomonės, kad Bendrijos vykdomos veiklos vienas iš svarbiausių tikslų turėtų būti jūros teršimo, pirmiausia angliavandeniliais, prevencija ir kova su tuo;kadangi Europos Bendrijų 1973 m. aplinkosaugos veiksmų programoje [1], papildytoje 1977 m. programa [2], pabrėžta, kad Vakarų Europai yra ypatingai svarbu, kad būtų imtasi efektyvių veiksmų prieš angliavandenilių pernašų keliamą pavojų, įskaitant rimtą pakrančių taršos grėsmę, kuri kyla dėl avarijų audringose jūrose, ir pabrėžta, kad, siekiant užtikrinti ekologinės pusiausvyros išlaikymą, jūros vandenų apsauga yra svarbiausias uždavinys;kadangi 1978 m. birželio 26 d. Taryba priėmė rezoliuciją, kuria į jūrą išmetamų angliavandenilių taršos kontrolės ir mažinimo srityje [3] taikoma Europos Bendrijų veiksmų programa;kadangi Komisijai reikia valstybių narių aukštos kvalifikacijos ekspertų patarimų į jūrą išmetamų angliavandenilių taršos klausimais;kadangi Bendrijai taip pat būtinas forumas, kuriame galėtų susitikti ekspertai, kad kauptų valstybėse narėse turimą informaciją ir patirtį ir taip palengvintų priemonių, kurių imamasi arba kurių planuojama imtis nacionaliniu, tarptautiniu ar Bendrijos lygiu, derinimą,NUSPRENDĖ:1 straipsnisKomisija įsteigia Patariamąjį komitetą dėl į jūrą išmetamų angliavandenilių keliamos taršos kontrolės ir mažinimo, toliau – komitetas.2 straipsnisKomitetas yra įgaliotas:1. patarti Komisijai, jai prašant arba savo iniciatyva, visais su Bendrijos priemonių, skirtų kontroliuoti ir mažinti į jūrą išmetamų angliavandenilių sukeliamą taršą, įgyvendinimu susijusiais klausimais;2. leisti rinkti esamą informaciją ir pritaikyti su į jūrą išmetamų angliavandenilių taršos kontroliavimu ir mažinimu susijusią įgytą patirtį ir taip palengvinti priemonių, kurių imamasi arba planuojama imtis nacionaliniu, tarptautiniu ar Bendrijos lygiu, derinimą.3 straipsnis1. Komitetą sudaro 2 straipsnyje nurodytose srityse turintys specialių žinių Vyriausybės ekspertai (trys vienos valstybės narės atstovai).2. Komiteto narius Komisija parenka remdamasi valstybių narių siūlymu.3. Komiteto posėdžiuose dalyvauja atitinkamų Komisijos padalinių atstovai.4 straipsnisKiekvienam komiteto nariui yra skiriamas pakaitinis narys. Nepažeidžiant 9 straipsnio, pakaitinis narys dalyvauja komiteto posėdžiuose ir komiteto darbe tik tada, jeigu jame negali dalyvauti konkretus tikrasis narys.5 straipsnisKomisija narių sąrašą susipažinti skelbia Europos Bendrijų oficialiajame leidinyje.6 straipsnisKomitetui pirmininkauja Komisijos atstovas.7 straipsnisKomitetas iš savo narių renka šešis pirmininko pavaduotojus.Jis įkuria valdybą, kurią sudaro pirmininkas ir jo pavaduotojai.8 straipsnisKomisijos padaliniai komitetui ir valdybai teikia sekretoriato paslaugas.9 straipsnisPirmininkas komiteto darbe gali pakviesti dalyvauti bet kurį asmenį, turintį specialių žinių darbotvarkėje numatytu klausimu.Ekspertai dalyvauja tik svarstant tuos klausimus, kurių svarstymui jie yra pakviesti.10 straipsnisKomitetas parengia savo darbo tvarkos taisykles.11 straipsnisNepažeidžiant Sutarties 214 straipsnio, reikalaujama, kad komiteto nariai neatskleistų jokios informacijos, kurią jie gavo dirbdami komitete arba valdyboje, jeigu Komisija jiems praneša, kad nuomonė, kurią ji paprašė pateikti, arba iškeltas klausimas yra konfidencialūs.Tokiais atvejais konkrečiame posėdyje dalyvauja tik komiteto nariai ir Komisijos atstovai.12 straipsnisŠis sprendimas įsigalioja 1980 m. birželio 25 d.Priimta Briuselyje, 1980 m. birželio 25 d.Komisijos varduLorenzo NataliPirmininko pavaduotojas[1] OL C 112, 1973 12 20, p. 1.[2] OL C 139, 1977 6 13, p. 1.[3] OL C 162, 1978 7 8, p. 1.--------------------------------------------------


title: 1981 m. kovo 3 d. Tarybos sprendimas dėl dienpinigių išmokėjimo ir komandiruotės išlaidų kompensavimo Ekonomikos ir socialinių reikalų komiteto nariams, pakaitiniams nariams ir ekspertams

text:
Svarbus teisinis pranešimas

|

31981D0121

Oficialusis leidinys L 067 , 12/03/1981 p. 0029 - 0029 specialusis leidimas suomių kalba: skyrius 1 tomas 2 p. 0013  specialusis leidimas ispanų kalba: skyrius 01 tomas 6 p. 0061  specialusis leidimas švedų kalba: skyrius 1 tomas 2 p. 0013  specialusis leidimas portugalų kalba skyrius 01 tomas 6 p. 0061

		Tarybos sprendimas1981 m. kovo 3 d.dėl dienpinigių išmokėjimo ir komandiruotės išlaidų kompensavimo Ekonomikos ir socialinių reikalų komiteto nariams, pakaitiniams nariams ir ekspertams(81/121/EEB)EUROPOS BENDRIJŲ TARYBA,atsižvelgdama į Europos Bendrijų jungtinės Tarybos ir jungtinės Komisijos steigimo sutartį, ypač į jos 6 straipsnį,kadangi reikėtų nustatyti dienpinigių išmokėjimo ir komandiruotės išlaidų kompensavimo Ekonomikos ir socialinių reikalų komiteto nariams, pakaitiniams nariams ir ekspertams procedūras, kaip apibrėžta 1974 m. birželio 13 d. [1] Ekonomikos ir socialinių reikalų komiteto darbo tvarkos taisyklėse, iš dalies pakeistose 1980 m. liepos 22 d. [2],NUSPRENDĖ:1 straipsnisEkonomikos ir socialinių reikalų komiteto nariai, pakaitiniai nariai ir ekspertai turi teisę į dienpinigių išmokėjimą ir komandiruočių išlaidų kompensavimą už posėdžiuose arba kelionėje praleistas dienas pagal toliau išdėstytas nuostatas.2 straipsnisDienpinigiai už posėdyje praleistą dieną yra:- 3300 Belgijos frankų nariams,- 2475 Belgijos frankų pakaitiniams nariams ir ekspertams.3 straipsnis1. Laikas, į kurį atsižvelgiama kompensuojant kelionės dienų išlaidas, nustatomas kelionėms į abi puses taikant vienodą normą, kai skaičiuojama taip:- trys ketvirtadaliai dienos, kai atstumas yra daugiau kaip 100 kilometrų, bet ne daugiau kaip 200 kilometrų,- viena diena, kai atstumas yra daugiau kaip 200 kilometrų, bet ne daugiau kaip 500 kilometrų,- pusantros dienos, kai atstumas yra daugiau kaip 500 kilometrų, bet ne daugiau kaip 1000 kilometrų,- dvi dienos, kai atstumas yra daugiau kaip 1000 kilometrų.2. Tačiau kelionės laikas ir toliau kompensuojamas taikant normas, kai mokama pagal 1981 m. kovo 1 d. įsigaliojusias Ekonomikos ir socialinių reikalų komiteto finansų taisykles, kol šis laikas taikant šio straipsnio 1 dalyje aprašytą skaičiavimo metodą leidžia pasiekti tą patį kompensavimo lygį.4 straipsnis1. Kelionės išlaidos kompensuojamos pagal 1981 m. kovo 1 d. įsigaliojusias Ekonomikos ir socialinių reikalų komiteto finansų taisykles, susitarus, kad pakaitiniams nariams taikoma ta pati tvarka, kaip ir nariams bei ekspertams.2. Tačiau narių, pakaitinių narių ir ekspertų kelionės lėktuvu kompensuojamos pagal žemiausios klasės bilieto kainą, išskyrus atvejus, kai, pirma, į oficialias komandiruotes vyksta pirmininkas, ir, antra, kai į tokias komandiruotes vyksta pirmininko pavaduotojas, nes šie asmenys turi teisę į tai, kad būtų kompensuojama pagal pirmosios klasės bilieto kainą.5 straipsnisŠis sprendimas įsigalioja 1981 m. kovo 1 d.Priimta Briuselyje, 1981 m. kovo 3 d.Tarybos varduPirmininkasG. M. V. Van Aardenne[1] OL L 228, 1974 8 19, p. 1.[2] OL L 366, 1980 12 31, p. 30.--------------------------------------------------


title: 2012/145/ES: 2012 m. vasario 28 d. Tarybos sprendimas dėl Europos Sąjungos ir Bisau Gvinėjos protokolo, kuriuo nustatomos dabar galiojančiame abiejų šalių žuvininkystės sektoriaus partnerystės susitarime numatytos žvejybos galimybės ir finansinis įnašas, sudarymo

text:
10.3.2012

               LT

               Europos Sąjungos oficialusis leidinys

               L 72/1

         TARYBOS SPRENDIMAS
   2012 m. vasario 28 d.
   dėl Europos Sąjungos ir Bisau Gvinėjos protokolo, kuriuo nustatomos dabar galiojančiame abiejų šalių žuvininkystės sektoriaus partnerystės susitarime numatytos žvejybos galimybės ir finansinis įnašas, sudarymo
   (2012/145/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               2008 m. kovo 17 d. Taryba priėmė Reglamentą (EB) Nr. 241/2008 dėl Europos bendrijos ir Bisau Gvinėjos Respublikos partnerystės žuvininkystės sektoriuje susitarimo sudarymo (1);

               (2)

               Sąjunga derėjosi su Bisau Gvinėjos Respublika dėl naujojo protokolo, kuriuo ES laivams suteikiamos žvejybos galimybės vandenyse, į kuriuos Bisau Gvinėja turi suverenias teises arba kurie priklauso jos jurisdikcijai žuvininkystės srityje (toliau – protokolas);

               (3)

               šioms deryboms pasibaigus, 2011 m. birželio 15 d. buvo parafuotas protokolas;

               (4)

               šis protokolas buvo pasirašytas remiantis Tarybos sprendimu 2011/885/ES (2) ir laikinai taikomas nuo 2011 m. birželio 16 d.;

               (5)

               reikėtų minėtą protokolą sudaryti,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Bisau Gvinėjos protokolas, kuriuo nustatomos dabar galiojančiame abiejų šalių žuvininkystės sektoriaus partnerystės susitarime numatytos žvejybos galimybės ir finansinis įnašas (3) (toliau – protokolas).
   2 straipsnis
   Tarybos pirmininkas Sąjungos vardu padaro protokolo 14 straipsnyje numatytą Sąjungą įpareigojantį pranešimą, kuriuo išreiškiamas Sąjungos sutikimas būti protokolo saistomai (4).
   3 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2012 m. vasario 28 d.

            Tarybos vardu

            Pirmininkas

         N. WAMMEN

      (1)  OL L 75, 2008 3 18, p. 49.

      (2)  OL L 344, 2011 12 28, p. 1.

      (3)  Protokolas paskelbtas OL L 344, 2011 12 28, p. 1, kartu su sprendimu dėl jo pasirašymo.

      (4)  Protokolo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2009/249/EB: 2009 m. kovo 16 d. Tarybos sprendimas dėl Europos statistikos valdymo patariamosios tarybos pirmininko skyrimo

text:
20.3.2009

               LT

               Europos Sąjungos oficialusis leidinys

               L 74/30

      TARYBOS SPRENDIMAS

   2009 m. kovo 16 d.
   dėl Europos statistikos valdymo patariamosios tarybos pirmininko skyrimo
   (2009/249/EB)
   EUROPOS SĄJUNGOS TARYBA,
   atsižvelgdama į 2008 m. kovo 11 d. Europos Parlamento ir Tarybos sprendimą Nr. 235/2008/EB, įsteigiantį Europos statistikos valdymo patariamąją tarybą (1), ypač į jo 3 straipsnį,
   atsižvelgdama į Europos Komisijos nuomonę,
   atsižvelgdama į Europos Parlamento pritarimą,
   NUSPRENDĖ:
   1 straipsnis
   Johnny ÅKERHOLM skiriamas Europos statistikos valdymo patariamosios tarybos pirmininku trejų metų laikotarpiui.
   2 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Briuselyje, 2009 m. kovo 16 d.

            Tarybos vardu

            Pirmininkas

         A. VONDRA

      (1)  OL L 73, 2008 3 15, p. 17.


title: 2011/476/ES: 2011 m. liepos 27 d. Komisijos sprendimas dėl Europos stacionariųjų treniruoklių standartų atitikties saugos reikalavimams remiantis Europos Parlamento ir Tarybos direktyva 2001/95/EB  Tekstas svarbus EEE

text:
28.7.2011

               LT

               Europos Sąjungos oficialusis leidinys

               L 196/16

         KOMISIJOS SPRENDIMAS
   2011 m. liepos 27 d.
   dėl Europos stacionariųjų treniruoklių standartų atitikties saugos reikalavimams remiantis Europos Parlamento ir Tarybos direktyva 2001/95/EB
   (Tekstas svarbus EEE)
   (2011/476/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos (1), ypač į jos 4 straipsnio 1 dalies a punktą,
   kadangi:

               (1)

               Direktyvoje 2001/95/EB numatyta, kad Europos standartus turi nustatyti Europos standartizacijos įstaigos. Tokie standartai turėtų užtikrinti, kad juos atitinkantys gaminiai atitiktų direktyvos bendrąjį saugos reikalavimą;

               (2)

               pagal Direktyvą 2001/95/EB gaminys laikomas saugiu, jei jis atitinka savanoriškus nacionalinius standartus, kuriais perkeliami Europos standartai, kurių nuorodas Komisija paskelbė Europos Sąjungos oficialiajame leidinyje;

               (3)

               Direktyvos 2001/95/EB 4 straipsnyje nustatyta Europos standartų rengimo tvarka. Laikydamasi šios tvarkos, Komisija turi nustatyti konkrečius saugos reikalavimus, kuriuos turėtų atitikti Europos standartai, ir jais remdamasi ji turi Europos standartizacijos įstaigoms vėliau suteikti įgaliojimus rengti minėtus standartus;

               (4)

               Komisija Europos Sąjungos oficialiajame leidinyje turi paskelbti nuorodas į pirmiau nurodytu būdu priimtus Europos standartus;

               (5)

               pagal Direktyvos 2001/95/EB 4 straipsnio 2 dalies antrąją pastraipą nuorodos į Europos standartus, kuriuos Europos standartizacijos įstaigos priėmė iki minėtos direktyvos įsigaliojimo, gali būti skelbiamos Europos Sąjungos oficialiajame leidinyje net be Komisijos įgaliojimo, jeigu šiais standartais užtikrinama minėtoje direktyvoje nustatyto bendrojo saugos reikalavimo atitiktis;

               (6)

               Sprendimu 2006/514/EB (2) Komisija Europos Sąjungos oficialiajame leidinyje paskelbė nuorodas į devynis Europos stacionariųjų treniruoklių saugos standartus;

               (7)

               Sprendime 2006/514/EB nurodyti devyni Europos stacionariųjų treniruoklių saugos standartai neįtraukti į Komisijos įgaliojimą, priimtą pagal 4 straipsnio 1 dalį;

               (8)

               trys šių standartų (EN 957–4:1996, EN 957–5:1996 ir EN 957–6:2001) buvo pakeisti naujų redakcijų standartais (EN 957–4 + A1:2010, EN 957–5:2009 ir EN 957–6:2010). Šie naujų redakcijų standartai priimti po to, kai įsigaliojo Direktyva 2001/95/EB, todėl nuorodos į jas negali būti skelbiamos Europos Sąjungos oficialiajame leidinyje be Komisijos įgaliojimo, kuriuo būtų nustatomi konkretūs saugos reikalavimai;

               (9)

               siekiant įvertinti, ar naujų redakcijų standartai ir paskesnės Europos stacionariųjų treniruoklių standartų versijos atitinka Direktyvos 2001/95/EB bendrąjį saugos reikalavimą, būtina iš naujo apibrėžti minėtos direktyvos 4 straipsnyje nustatytą tvarką;

               (10)

               todėl Komisija turėtų apibrėžti specifinius stacionariųjų treniruoklių saugos reikalavimus, kad galėtų įgalioti Europos standartizacijos įstaigas remiantis šiais reikalavimais rengti atitinkamus Europos stacionariųjų treniruoklių standartus;

               (11)

               kai tik bus parengti atitinkami standartai ir jeigu Europos Komisija nutars paskelbti nuorodas į juos Europos Sąjungos oficialiajame leidinyje, laikantis Direktyvos 2001/95/EB 4 straipsnio 2 dalyje nustatytos tvarkos, stacionarieji treniruokliai, atitinkantys šiuos standartus, turi būti laikomi atitinkančiais Direktyvos 2001/95/EB bendrąjį saugos reikalavimą tiek, kiek tai susiję su saugos reikalavimais, nustatytais atitinkamuose standartuose;

               (12)

               šiame sprendime numatytos priemonės atitinka pagal Direktyvos 2001/95/EB 15 straipsnį įsteigto komiteto nuomonę,

         PRIĖMĖ ŠI SPRENDIMĄ:
   1 straipsnis
   Šiame sprendime „stacionariaisiais treniruokliais“ vadinami treniruotėms, pratyboms, diagnostikai ar reabilitacijai naudojami įrenginiai, varomi varikliais arba ne, kuriais atliekami pasikartojantys judesiai ir kurie naudojami stovi vietoje. Šie įrenginiai statomi ant grindų arba tvirtinami prie lubų ar sienų arba kitos nejudamos konstrukcijos.
   2 straipsnis
   1 straipsnyje nurodytiems gaminiams keliami specifiniai saugos reikalavimai, kuriuos pagal Direktyvos 2001/95/EB 4 straipsnį turi atitikti Europos standartai, pateikiami šio sprendimo priede.
   3 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Briuselyje 2011 m. liepos 27 d.

            Komisijos vardu

            Pirmininkas

         José Manuel BARROSO

      (1)  OL L 11, 2002 1 15, p. 4.

      (2)  OL L 200, 2006 7 22, p. 35.

      PRIEDAS

         SPECIALIEJI STACIONARIŲJŲ TRENIRUOKLIŲ SAUGOS REIKALAVIMAI

         I   Dalis

         Gaminys ir jo apibrėžtis

      Stacionarieji treniruokliai, kuriems taikomas šis įgaliojimas, naudojami treniruotėms, pratyboms, diagnostikai ar reabilitacijai, ja atliekami pasikartojantys judesiai. Juos naudojant įrenginiai stovi vietoje. Jie statomi ant grindų arba tvirtinami prie lubų, sienų arba kitos nejudamos konstrukcijos.
      Šie įrenginiai paprastai naudojami kūno rengybos studijose, viešbučiuose, sporto ir sveikatingumo klubuose, reabilitacijos centruose ar namuose. Erdvė, kurioje šie įrenginiai naudojami, laikomi „pratybų erdve“, į kurią patekti gali būti leidžiama tik juos naudojantiems asmenims ir kvalifikuotiems treniruočių darbuotojams (pavyzdžiui, treneriams, medicinos personalui).
      Į šių reikalavimų taikymo sritį įtraukti varikliu varomi įrenginiai, su kuriais susijusios rizikos nereglamentuoja mašinų direktyva (Europos Parlamento ir Tarybos direktyva 2006/42/EB (1)).
      Tam tikriems konkretiems treniruokliams kartu su bendraisiais reikalavimais taikomi papildomi saugos reikalavimai.
      Jei numatomai stacionariųjų treniruoklių paskirčiai taikoma 1993 m. birželio 14 d. Tarybos direktyva 93/42/EEB dėl medicinos prietaisų (2), turi būti įvykdyti papildomi taikytini reikalavimai.
      Stacionarieji treniruokliai, kuriems taikomas šis įgaliojimas, turi būti suklasifikuoti pagal specialias tikslumo ir naudojimo klases, priklausomai nuo įrenginių paskirties.

         Tikslumo klasės

      A klasė: didelis tikslumas,
      B klasė: vidutinis tikslumas,
      C klasė: mažiausias tikslumas.

         Naudojimo klasės

      S klasė (studija): profesionalų ir (arba) komercinis naudojimas,
      H klasė (namai): naudojimas namuose,
      I klasė: profesionalų ir (arba) komercinis naudojimas, įskaitant specialiųjų poreikių turinčių (pavyzdžiui, turinčių regos, klausos, fizinę ar mokymosi negalią) asmenų naudojimą.

         II   Dalis

      A.   Bendrieji saugos reikalavimai

      Gaminiai atitinka bendrąjį saugos reikalavimą, nurodytą Direktyvoje 2001/95/EB, ir yra saugūs, kaip apibrėžta jos 2 straipsnio b punkte. Visų pirma gaminys yra saugus esant įprastoms ir pagrįstai numatomoms naudojimo sąlygoms (įskaitant sandėliavimą, vežimą į sandėliavimo patalpas, įrengimą, išmontavimą ir priežiūrą) per visą jo naudojimo laikotarpį. Įrenginiai taip pat turėtų būti saugūs profesionaliems naudotojams (pvz., treneriams, mokytojams).
      Įprastomis ir pagrįstai numatomomis stacionariųjų treniruoklių naudojimo sąlygomis susižeidimo rizika ar žalos sveikatai ir saugos sumažėjimo tikimybė turi būti kuo mažesnė. Jokios naudotojui įprastai naudojant ar ketinant naudoti įrenginį pasiekiamos dalys neturi sužeisti fiziškai ar daryti neigiamą įtaką naudotojo sveikatai.
      Naudotojams turi būti pranešama apie galimą riziką ir pavojų ir kaip jų išvengti.
      Nors pratybų įranga nėra skirta vaikams, šie gaminiai vis dažnesni buityje ir todėl nesunkiai pasiekiami vaikams. Dėl įrenginių sukeltų nelaiminių atsitikimų namuose vaikai gali patirti sunkių sužalojimų (dažniausiai rankų ir kojų pirštų), nusideginti, pasidaryti plėštinių žaizdų ir pasismaugti. Jei pavojus negali būti pakankamai sumažintas projektuojant gaminį ar naudojant apsaugos priemones, apie likusią riziką turėtų būti nurodyta tėvams ar globėjams skirtoje su gaminiu susijusioje informacijoje.
      B.   Specifiniai saugos reikalavimai

      Taikant Direktyvoje 2001/95/EB nurodytą bendrąjį saugos reikalavimą, turi būti atsižvelgta bent jau į šiuos dalykus:

                  a)

                  atskirai statomų įrenginių stabilumą;

                  b)

                  kampus;

                  c)

                  vamzdžių galus;

                  d)

                  spaudimo, šlyties, sukimosi ir slankiojimo taškus pasiekiamose vietose;

                  e)

                  svorius;

                  f)

                  prieigą prie įrangos ir išsilaisvinimą iš jos;

                  g)

                  reguliavimo ir fiksavimo mechanizmus;

                  h)

                  virves, diržus ir grandines;

                  i)

                  metalinius lynus ir skriemulius;

                  j)

                  virvių ir diržų reguliavimą;

                  k)

                  valdymo taškus;

                  l)

                  užgriebimo vietas;

                  m)

                  integruotas rankenas;

                  n)

                  pritvirtinamas rankenas;

                  o)

                  sukamąsias rankenas;

                  p)

                  elektros saugą;

                  q)

                  priežiūrą ir taisymą;

                  r)

                  surinkimo instrukcijas;

                  s)

                  bendrąsias naudojimo instrukcijas;

                  t)

                  pagrindinius biomechaninius reikalavimus;

                  u)

                  ženklinimą;

                  v)

                  įspėjimus, ypač dėl pavojaus vaikams;

                  w)

                  užblokavimo įtaisą, visų pirma skirtą vaikams apsaugoti išjungiant maitinimą.

            Taikant Direktyvoje 2001/95/EB nurodytą bendrąjį saugos reikalavimą, turi būti atsižvelgiama bent jau į šiuos patikrinimus:

                  a)

                  dydžio patikrinimą;

                  b)

                  apžiūrimąją patikrą;

                  c)

                  taktilinę patikrą;

                  d)

                  veikimo patikrinimą;

                  e)

                  gamintojo pažymėjimą;

                  f)

                  valdymo taškų patikrinimą;

                  g)

                  bandymo sąlygas;

                  h)

                  stabilumo patikrinimą;

                  i)

                  nustatymą, kokiai apkrovai esant neatlaiko virvės, diržai ir grandinės;

                  j)

                  smagračių patikrinimą;

                  k)

                  nustatymą, kokiai jėgai esant nutraukiamos pritvirtinamos rankenos;

                  l)

                  prieigos (išsilaisvinimo) patikrinimą;

                  m)

                  patvarumo apkrovos patikrinimą;

                  n)

                  širdies dūžių skaičiaus valdymo režimo patikrinimą;

                  o)

                  galios rodmenų tikslumo patikrinimą;

                  p)

                  instrukcijų ir įspėjimų įvertinimą;

                  q)

                  bandymų ataskaitą.

         (1)  OL L 157, 2006 6 9, p. 24.

         (2)  OL L 169, 1993 7 12, p. 1.


title: 2008/336/EB: 2008 m. balandžio 14 d. Tarybos sprendimas dėl Europos profesinio mokymo plėtros centro (CEDEFOP) valdybos narių skyrimo ir pakeitimo

text:
29.4.2008

               LT

               Europos Sąjungos oficialusis leidinys

               L 115/32

      TARYBOS SPRENDIMAS

   2008 m. balandžio 14 d.
   dėl Europos profesinio mokymo plėtros centro (CEDEFOP) valdybos narių skyrimo ir pakeitimo
   (2008/336/EB)
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į ISPANIJOS ir NYDERLANDŲ Vyriausybių pasiūlytas kandidatūras,
   kadangi:

               (1)

               2006 m. rugsėjo 18 d. sprendimu (2) Taryba paskyrė Europos profesinio mokymo plėtros centro valdybos narius laikotarpiui nuo 2006 m. rugsėjo 18 d. iki 2009 m. rugsėjo 17 d.

               (2)

               Dviejų centro valdybos vyriausybių atstovų kategorijos narių vietos tapo laisvos atsistatydinus Pilar GÓMEZ MUÑOS ir Marcel NOLLEN.

               (3)

               Du pirmiau nurodyto centro valdybos nariai turėtų būti paskirti likusiam dabartinės kadencijos, kuri baigiasi 2009 m. rugsėjo 17 d., laikui,

         NUSPRENDĖ:
   Vienintelis straipsnis
   Europos profesinio mokymo plėtros centro valdybos nariais likusiam kadencijos laikui iki 2009 m. rugsėjo 17 d. skiriami šie asmenys:

      VYRIAUSYBIŲ ATSTOVAI

               ISPANIJA: María José GARIJO EQUIZA

               NYDERLANDAI: Peter van IJSSELMUIDEN

      Priimta Liuksemburge, 2008 m. balandžio 14 d.

            Tarybos vardu

            Pirmininkas

         I. JARC

      (1)  OL L 39, 1975 2 13, p. 1. Reglamentas su paskutiniais pakeitimais, padarytais Reglamentu (EB) Nr. 2051/2004 (OL L 355, 2004 12 1, p. 1).

      (2)  OL C 240, 2006 10 5, p. 1.


title: 2016 m. lapkričio 21 d. Tarybos sprendimas (ES) 2016/2136 dėl Europos Sąjungos ir Islandijos susitarimo dėl žemės ūkio ir maisto produktų geografinių nuorodų apsaugos pasirašymo Europos Sąjungos vardu

text:
7.12.2016

               LT

               Europos Sąjungos oficialusis leidinys

               L 332/1

         TARYBOS SPRENDIMAS (ES) 2016/2136
   2016 m. lapkričio 21 d.
   dėl Europos Sąjungos ir Islandijos susitarimo dėl žemės ūkio ir maisto produktų geografinių nuorodų apsaugos pasirašymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2007 m. birželio 18 d. Taryba įgaliojo Komisiją pradėti derybas su Islandija siekiant pasirašyti susitarimą dėl žemės ūkio ir maisto produktų geografinių nuorodų apsaugos (toliau – Susitarimas). Sėkmingai užbaigus derybas, Susitarimas buvo parafuotas;

               (2)

               Šalys susitaria siekti darnios abipusės geografinių nuorodų, kaip apibrėžta Sutarties dėl intelektinės nuosavybės teisių aspektų, susijusių su prekyba (TRIPS) (1), 22 straipsnio 1 dalyje, plėtotės ir skatinti prekybą geografinėmis nuorodomis pažymėtais žemės ūkio ir maisto produktais, kurių kilmės vieta – Šalių teritorijos;

               (3)

               todėl Susitarimas turėtų būti pasirašytas Sąjungos vardu su sąlyga, kad jis bus sudarytas vėliau,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos Sąjungos ir Islandijos susitarimą dėl žemės ūkio ir maisto produktų geografinių nuorodų apsaugos su sąlyga, kad minėtas Susitarimas bus sudarytas (2).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. lapkričio 21 d.

            Tarybos vardu

            Pirmininkas

         P. PLAVČAN

      (1)  1994 m. balandžio 15 d. Marakeše (Marokas) pasirašytos Pasaulio prekybos organizacijos steigimo sutarties 1C priedas.

      (2)  Susitarimo tekstas bus paskelbtas Oficialiajame leidinyje kartu su sprendimu dėl jo sudarymo.


title: 2006 m. spalio 24 d. Europos Parlamento ir Tarybos sprendimas Nr. 1672/2006/EB, nustatantis Bendrijos užimtumo ir socialinio solidarumo programą – Progress

text:
15.11.2006

               LT

               Europos Sąjungos oficialusis leidinys

               L 315/1

      EUROPOS PARLAMENTO IR TARYBOS SPRENDIMAS Nr. 1672/2006/EB
   2006 m. spalio 24 d.
   nustatantis Bendrijos užimtumo ir socialinio solidarumo programą – Progress
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 13 straipsnio 2 dalį, 129 straipsnį ir 137 straipsnio 2 dalies a punktą,
   atsižvelgdami į Komisijos pasiūlymą,
   atsižvelgdami į Europos ekonomikos ir socialinių reikalų komiteto nuomonę (1),
   atsižvelgdami į Regionų komiteto nuomonę (2),
   laikydamiesi Sutarties 251 straipsnyje nustatytos tvarkos (3),
   kadangi:

               (1)

               2000 m. kovo 23 ir 24 d. Lisabonos Europos Vadovų Taryba į Sąjungos bendrąją strategiją kaip jos sudedamąją dalį įtraukė užimtumo ir socialinės įtraukties skatinimą, siekdama strateginio tikslo, kad kitą dešimtmetį žiniomis grindžiama ES ekonomika taptų konkurencingiausia ir dinamiškiausia pasaulyje, būtų pajėgi darniai augti sukuriant daugiau ir geresnių darbo vietų bei stiprinant socialinę sanglaudą. Joje nustatyti ambicingi tikslai ir užduotys, kad Sąjungoje vėl būtų sudarytos sąlygos visiškam užimtumui, gerinama darbo kokybė ir didinamas našumas, skatinama socialinė sanglauda ir imli darbo rinka. Be to, 2005 m. kovo 22 ir 23 d. Briuselio Europos Vadovų Taryba vėl akcentavo šią strategiją.

               (2)

               Atsižvelgiant į išreikštą Komisijos ketinimą konsoliduoti ir racionalizuoti Bendrijos finansavimo priemones, šiuo sprendimu turėtų būti nustatyta viena supaprastinta programa, kurioje būtų numatyta tęsti ir plėtoti veiklą, pradėtą remiantis 2000 m. lapkričio 27 d. Tarybos sprendimu 2000/750/EB, nustatančiu Bendrijos kovos su diskriminacija veiksmų programą (2001–2006) (4), 2000 m. gruodžio 20 d. Tarybos sprendimu 2001/51/EB, patvirtinančiu programą, susijusią su Bendrijos pagrindų strategija dėl lyčių lygybės (2001–2005) (5), 2001 m. gruodžio 7 d. Europos Parlamento ir Tarybos sprendimu Nr. 50/2002/EB (6) dėl Bendrijos veiksmų programos, skatinančios valstybių narių bendradarbiavimą, siekiant įveikti socialinę atskirtį, sukūrimo, 2002 m. birželio 10 d. Europos Parlamento ir Tarybos sprendimu Nr. 1145/2002/EB (7) dėl užimtumą skatinančių Bendrijos priemonių ir 2004 m. balandžio 29 d. Europos Parlamento ir Tarybos sprendimu Nr. 848/2004/EB (8), nustatančiu Bendrijos veiksmų programą skatinti vyrų ir moterų lygybės srityje Europos lygmeniu aktyvioms organizacijoms, taip pat su darbo sąlygomis susijusią veiklą, kuri vykdoma Bendrijos lygmeniu.

               (3)

               1997 m. lapkričio 20 ir 21 d. neeilinė Liuksemburgo Europos Vadovų Taryba inicijavo Europos užimtumo strategiją, pagal kurią numatyta koordinuoti valstybių narių užimtumo politiką remiantis suderintomis užimtumo gairėmis ir rekomendacijomis. Europos užimtumo strategija šiuo metu Europos lygmeniu yra pagrindinė Lisabonos strategijos užimtumo ir darbo rinkos tikslų įgyvendinimo priemonė.

               (4)

               Lisabonos Europos Vadovų Taryba nusprendė, kad Sąjungoje žemiau skurdo ribos gyvenančių žmonių skaičius ir socialinės atskirties lygis yra nepriimtinas, todėl nustatant atitinkamus tikslus būtina imtis priemonių siekiant lemiamos pažangos naikinant skurdą. 2000 m. gruodžio 7, 8 ir9 d. Nicos Europos Vadovų Taryba susitarė dėl šių tikslų. Taryba taip pat susitarė, kad kovos su socialine atskirtimi politika turi būti pagrįsta atviru koordinavimo metodu, derinančiu nacionalinius veiksmų planus ir Komisijos bendradarbiavimo iniciatyvą.

               (5)

               Demografiniai pokyčiai yra pagrindinis ilgalaikis sunkumas, neleidžiantis socialinės apsaugos sistemoms užtikrinti pakankamas pensijas ir aukštos kokybės sveikatos bei ilgalaikę priežiūrą, kurios būtų visiems prieinamos ir galėtų būti finansuojamos ateityje. Svarbu skatinti politikos kryptis, kuriomis galima pasiekti atitinkamą socialinę apsaugą ir socialinės apsaugos sistemų tvarumą. Lisabonos Europos Vadovų Taryba nusprendė, kad bendradarbiavimas šioje srityje turėtų būti grindžiamas atviru koordinavimo metodu.

               (6)

               Dėmesys turėtų būti atkreiptas į ypatingą migrantų padėtį šiame kontekste, o taip pat į veiksmų, kuriais būtų siekiama, kad nedeklaruotas darbas taptų legaliu, ėmimosi svarbą.

               (7)

               Būtiniausių standartų užtikrinimas ir nuolatinis darbo sąlygų gerinimas Sąjungoje yra vieni iš pagrindinių Europos socialinės politikos ypatumų ir svarbus Europos Sąjungos bendras tikslas. Bendrija atlieka svarbų vaidmenį remdama ir papildydama valstybių narių veiklą darbuotojų sveikatos ir saugos, darbo sąlygų, įskaitant poreikį suderinti darbą ir šeimos gyvenimą, darbuotojų apsaugos nutraukus darbo sutartį, darbuotojų informavimo, konsultavimosi su jais ir darbuotojų dalyvavimo, darbuotojų ir darbdavių interesų atstovavimo ir kolektyvinio gynimo srityse.

               (8)

               Nediskriminavimas yra pagrindinis Europos Sąjungos principas. Sutarties 13 straipsnyje numatomi veiksmai, kuriais siekiama kovoti su diskriminacija dėl lyties, rasės arba etninės kilmės, religijos ar tikėjimo, negalios, amžiaus arba seksualinės orientacijos. Nediskriminavimas taip pat įtvirtintas Europos Sąjungos pagrindinių teisių chartijos 21 straipsnyje. Turėtų būti tarpusavyje suderinti skirtingų diskriminacijos formų požymiai bei atitinkamai sukurtos tinkamos diskriminacijos dėl vienos ar kelių priežasčių prevencijos ar kovos su ja priemonės. Todėl, sprendžiant apie galimybes naudotis programa ir jos rezultatais, ypatingas dėmesys turėtų būti atkreiptas į žmonių su negalia poreikius, visų pirma užtikrinant jiems visišką ir lygiavertę prieigą prie šios programos finansuojamos veiklos ir naudojimąsi šios veiklos rezultatais bei jų vertinimu, įskaitant žmonių su negalia dėl jų negalios patirtas papildomas išlaidas. Per daugelį kovos su tam tikrų formų diskriminacija, įskaitant diskriminaciją dėl lyties, metų įgyta patirtis gali būti naudinga kovojant su kitų formų diskriminacija.

               (9)

               Vadovaudamasi Sutarties 13 straipsniu Taryba priėmė šias direktyvas: 2000 m. birželio 29 d. Direktyvą 2000/43/EB (9), įgyvendinančią vienodo požiūrio principą asmenims nepriklausomai nuo jų rasės arba etninės kilmės, draudžiančią diskriminaciją dėl rasės ar etninės priklausomybės, inter alia, užimtumo, profesinio mokymo, švietimo, prekių ir paslaugų bei socialinės apsaugos srityse, 2000 m. lapkričio 27 d. Direktyvą 2000/78/EB (10), nustatančią vienodo požiūrio užimtumo ir profesinėje srityje bendruosius pagrindus, draudžiančią diskriminaciją užimtumo ir profesinėje srityje dėl religijos ar įsitikinimų, negalios, amžiaus ir seksualinės orientacijos, ir 2004 m. gruodžio 13 d. Direktyvą 2004/113/EB, įgyvendinančią vienodo požiūrio į moteris ir vyrus principą dėl galimybės naudotis prekėmis bei paslaugomis ir prekių tiekimo bei paslaugų teikimo (11).

               (10)

               Pagal Sutarties 2 ir 3 straipsnius vyrų ir moterų lygybės principas yra esminis Bendrijos teisės principas. Juo vadovaujantis priimtos direktyvos bei kiti aktai daug padeda gerinant moterų padėtį Sąjungoje. Veikiant Bendrijos lygiu sukaupta patirtis parodė, kad skatinant lyčių lygybę Bendrijos politikoje ir realiai kovojant su diskriminacija reikalauja priemonių, įskaitant teisės aktus, finansavimo ir integravimo priemones, derinimo, kad jos viena kita papildytų. Laikantis vyrų ir moterų lygybės principo lyčių aspekto integravimas turėtų būti skatinamas visuose šios programos skirsniuose bei veikloje.

               (11)

               Daugelis įvairiu lygiu veikiančių nevyriausybinių organizacijų (NVO) gali svariai prisidėti Europos lygiu naudodamosi pagrindiniais tinklais, kurie padeda keisti su šios programos bendrais tikslais susijusias politikos kryptis.

               (12)

               Kadangi šio sprendimo tikslų valstybės narės negali deramai pasiekti, nes būtina keistis informacija Europos lygmeniu ir platinti gerą praktiką visoje Bendrijoje, ir todėl tų tikslų, dėl daugiašalės Bendrijos veiksmų ir priemonių dimensijos, būtų geriau siekti Bendrijos lygmeniu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytiems tikslams pasiekti.

               (13)

               Šiuo sprendimu visam programos trukmės laikotarpiui nustatomas finansinis paketas, kuris yra svarbiausias orientacinis dydis biudžeto institucijai kasmetinės biudžeto sudarymo procedūros metu, kaip apibrėžta 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo (12) 37 punkte.

               (14)

               Šiam sprendimui įgyvendinti būtinos priemonės turėtų būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (13).

               (15)

               Programą sudaro penki skirsniai, todėl valstybės narės gali numatyti jų atstovų rotacijos tvarką pagal Komisijai padedančio komiteto nagrinėjamus klausimus,

         NUSPRENDĖ:
   1 straipsnis
   Programos nustatymas ir trukmė
   1.   Šiuo sprendimu nustatoma Bendrijos užimtumo ir socialinio solidarumo programa PROGRESS (toliau – Programa), siekiant finansiškai remti Europos Sąjungos tikslų užimtumo ir socialinių reikalų srityse įgyvendinimą, kaip numatyta Komisijos komunikate dėl socialinės darbotvarkės, ir taip prisidėti įgyvendinant Lisabonos strategijos tikslus tose srityse.
   2.   Programa vykdoma nuo 2007 m. sausio 1 d. iki 2013 m. gruodžio 31 d.
   2 straipsnis
   Bendrieji tikslai
   1.   Programa siekiama šių bendrųjų tikslų:

               a)

               geriau pažinti ir suprasti padėtį valstybėse narėse ir kitose dalyvaujančiose šalyse analizuojant, vertinant ir atidžiai stebint politiką;

               b)

               remti statistinių priemonių bei metodų kūrimą ir bendrųjų rodiklių, prireikus suskirstytų pagal lytis ir amžiaus grupes, plėtojimą srityse, kuriose taikoma Programa;

               c)

               remti ir stebėti Bendrijos teisės, kai tai taikoma, bei Bendrijos politikos tikslų įgyvendinimą valstybėse narėse ir įvertinti jų efektyvumą ir poveikį;

               d)

               skatinti tinklų kūrimą, abipusį mokymąsi ir geros praktikos bei naujoviškų požiūrių nustatymą ir platinimą Europos lygmeniu;

               e)

               stiprinti suinteresuotų subjektų ir plačiosios visuomenės žinias apie pagal kiekvieną iš 5 skirsnių įgyvendinamas Bendrijos politikos kryptis ir siekiamus tikslus;

               f)

               gerinti pagrindinių Europos lygio tinklų pajėgumus skatinant, remiant ir toliau vystant Bendrijos politikos kryptis ir tikslus, kai tai taikoma.

         2.   Lyčių aspekto integravimas skatinamas visuose Programos skirsniuose ir veikloje.
   3.   Rezultatai, pasiekti įgyvendinant Programos skirsnius ir vykdant Programos veiklą, platinami joje dalyvaujantiems asmenims ir, atitinkamais atvejais, visuomenei. Atitinkamais atvejais Komisija keičiasi nuomonėmis su pagrindiniais suinteresuotais subjektais.
   3 straipsnis
   Programos struktūra
   Programą sudaro šie penki skirsniai:

               1.

               Užimtumas.

               2.

               Socialinė apsauga ir įtrauktis.

               3.

               Darbo sąlygos.

               4.

               Kova su diskriminacija ir įvairovė.

               5.

               Lyčių lygybė.

         4 straipsnis
   1 skirsnis. Užimtumas
   Siekiant paremti Europos užimtumo strategijos (EUS) įgyvendinimą, 1 skirsnyje numatoma:

               a)

               gerinti padėties ir perspektyvų užimtumo srityje supratimą, visų pirma atliekant analizę bei tyrimus ir apdorojant statistinius duomenis bei plėtojant bendrus rodiklius pagal EUS;

               b)

               stebėti ir vertinti Europos užimtumo gairių ir rekomendacijų įgyvendinimą ir jų poveikį, visų pirma remiantis jungtine užimtumo ataskaita, ir analizuoti EUS, bendros ekonominės politikos, socialinės politikos bei kitų politikos sričių sąveiką;

               c)

               organizuoti su politikos sritimis, gera praktika bei naujoviškais metodais susijusius mainus ir skatinti abipusį mokymąsi EUS srityje;

               d)

               ugdyti, be kita ko, socialinių partnerių, regionų bei vietos dalyvių ir kitų suinteresuotų subjektų sąmoningumą, platinti jiems informaciją ir skatinti jų diskusijas apie užimtumo problemas ir politiką bei nacionalinių reformų programų įgyvendinimą.

         5 straipsnis
   2 skirsnis. Socialinė apsauga ir įtrauktis
   Siekiant paremti atviro koordinavimo metodo (AKM) įgyvendinimą socialinės apsaugos ir įtraukties srityje, 2 skirsnyje numatoma:

               a)

               gerinti socialinės atskirties ir skurdo problemų, socialinės apsaugos ir įtraukties politikos supratimą, visų pirma atliekant analizę bei tyrimus ir apdorojant statistinius duomenis bei plėtojant bendrus rodiklius pagal AKM socialinės apsaugos ir įtraukties srityje;

               b)

               stebėti ir vertinti, kaip taikomas AKM socialinės apsaugos ir įtraukties srityje bei jo poveikį nacionaliniu ir Bendrijos lygmenimis, o taip pat analizuoti šio AKM ir kitų politikos sričių sąveiką;

               c)

               organizuoti su politikos sritimis, gera praktika bei naujoviškais metodais susijusius mainus ir skatinti abipusį mokymąsi socialinės apsaugos ir įtraukties strategijos srityje;

               d)

               ugdyti, be kita ko, socialinių partnerių, regionų bei vietos dalyvių, nevyriausybinių organizacijų (NVO) ir kitų suinteresuotų subjektų sąmoningumą, platinti jiems informaciją ir skatinti jų diskusijas apie svarbiausias problemas ir politikos klausimus, susijusius su Bendrijos koordinavimo procesu socialinės apsaugos ir įtraukties srityse;

               e)

               plėtoti pagrindinių Europos lygio tinklų pajėgumus remiant ir toliau vystant Bendrijos socialinės apsaugos ir įtraukties politikos krypčių tikslus ir strategijas.

         6 straipsnis
   3 skirsnis. Darbo sąlygos
   Siekiant paremti darbo aplinkos ir darbo sąlygų gerinimą, įskaitant darbuotojų saugą ir sveikatą bei darbo ir šeimos gyvenimo derinimą, 3 skirsnyje numatoma:

               a)

               gerinti su darbo sąlygomis susijusios padėties supratimą, visų pirma atliekant analizę bei tyrimus ir atitinkamais atvejais apdorojant statistinius duomenis bei plėtojant rodiklius, taip pat įvertinti galiojančių teisės aktų, politikos ir praktikos efektyvumą ir poveikį;

               b)

               remti Bendrijos darbo teisės įgyvendinimą vykdant veiksmingą stebėseną, organizuojant seminarus šioje srityje dirbantiems asmenims, rengiant vadovus bei kuriant specializuotų organizacijų, įskaitant ir socialinius partnerius, tinklus;

               c)

               inicijuoti prevencinius veiksmus ir ugdyti prevencinę kultūrą darbuotojų saugos ir sveikatos srityje;

               d)

               ugdyti, be kita ko, socialinių partnerių ir kitų suinteresuotų subjektų sąmoningumą, platinti jiems informaciją ir skatinti jų diskusijas apie svarbiausias su darbo sąlygomis susijusias problemas ir politikos klausimus.

         7 straipsnis
   4 skirsnis. Kova su diskriminacija ir įvairovė
   Siekiant paremti veiksmingą nediskriminavimo principo įgyvendinimą ir skatinti šio principo integravimą į visas Bendrijos politikos sritis, 4 skirsnyje numatoma:

               a)

               gerinti su diskriminacija susijusios padėties supratimą, visų pirma atliekant analizę bei tyrimus ir atitinkamais atvejais apdorojant statistinius duomenis bei plėtojant rodiklius, taip pat įvertinti galiojančių teisės aktų, politikos ir praktikos efektyvumą ir poveikį;

               b)

               remti Bendrijos teisės aktų dėl kovos su diskriminacija įgyvendinimą vykdant veiksmingą stebėseną, rengiant seminarus šioje srityje dirbantiems asmenims ir kuriant su diskriminacija kovojančių specializuotų įstaigų tinklus;

               c)

               ugdyti, be kita ko, socialinių partnerių, NVO ir kitų suinteresuotų subjektų sąmoningumą, platinti jiems informaciją ir skatinti jų diskusijas apie svarbiausias problemas ir politikos klausimus, susijusius su diskriminacija ir kovos su diskriminacija integravimu į visas Bendrijos politikos sritis;

               d)

               plėtoti pagrindinių Europos lygio tinklų pajėgumus remiant ir toliau vystant Bendrijos kovos su diskriminacija politikos krypčių tikslus ir strategijas.

         8 straipsnis
   5 skirsnis. Lyčių lygybė
   Siekiant paremti veiksmingą lyčių lygybės principo įgyvendinimą ir skatinti lyčių aspekto integravimą į visas Bendrijos politikos sritis, 5 skirsnyje numatoma:

               a)

               gerinti su lyčių klausimais ir lyčių aspekto integravimu susijusios padėties supratimą, visų pirma atliekant analizę bei tyrimus ir apdorojant statistinius duomenis bei atitinkamais atvejais plėtojant rodiklius, taip pat įvertinti galiojančių teisės aktų, politikos ir praktikos efektyvumą ir poveikį;

               b)

               remti Bendrijos lyčių lygybės teisės aktų įgyvendinimą vykdant veiksmingą stebėseną, rengiant seminarus šioje srityje dirbantiems asmenims ir kuriant specializuotų įstaigų, dirbančių lyčių lygybės srityje, tinklus;

               c)

               ugdyti, be kita ko, socialinių partnerių, NVO ir kitų suinteresuotų subjektų sąmoningumą, platinti jiems informaciją ir skatinti jų diskusijas apie svarbiausias lyčių lygybės ir lyčių aspekto integravimo politikos problemas ir klausimus;

               d)

               plėtoti pagrindinių Europos lygio tinklų pajėgumus remiant ir toliau vystant Bendrijos lyčių lygybės politikos tikslus ir strategijas.

         9 straipsnis
   Veiksmų rūšys
   1.   Pagal Programą finansuojami šie veiksmai, kurie gali būti įgyvendinami tam tikrais atvejais tarpvalstybinėje sistemoje:

               a)

               Analitinė veikla:

                           i)

                           duomenų ir statistinių duomenų kaupimas, apdorojimas ir platinimas;

                           ii)

                           bendrų metodikų ir atitinkamais atvejais rodiklių arba gairių tobulinimas ir platinimas;

                           iii)

                           tyrimų, analizės bei apžvalgų rengimas ir jų rezultatų platinimas;

                           iv)

                           įvertinimų bei poveikio tyrimų rengimas ir jų rezultatų platinimas;

                           v)

                           vadovų, ataskaitų ir mokomosios medžiagos rengimas bei skelbimas internete ar kitose žiniasklaidos priemonėse.

               b)

               Abipusio mokymosi, sąmoningumo ir informacijos platinimo veikla:

                           i)

                           geros praktikos, naujoviškų metodų ir patirties bei tarpusavio peržiūros bei abipusio mokymosi organizavimas rengiant susitikimus/praktinius užsiėmimus/seminarus Europos, tarptautiniu ar nacionaliniu lygmenimiu, atsižvelgiant, kai tai įmanoma, į konkrečias nacionalines aplinkybes;

                           ii)

                           pirmininkaujančios valstybės narės konferencijų/seminarų organizavimas;

                           iii)

                           konferencijų/seminarų, skirtų Bendrijos teisės ir politikos tikslų formulavimui bei įgyvendinimui paremti, organizavimas;

                           iv)

                           žiniasklaidos kampanijų ir renginių organizavimas;

                           v)

                           informacijai ir Programos rezultatams platinti skirtos medžiagos rinkimas ir skelbimas.

               c)

               Pagrindiniams dalyviams skiriama parama:

                           i)

                           parama, skiriama tų pagrindinių Europos lygmens tinklų, kurių veikla susijusi su Programos tikslų įgyvendinimu, einamosioms išlaidoms padengti;

                           ii)

                           nacionalinių pareigūnų darbo grupių organizavimas Bendrijos teisės įgyvendinimui stebėti;

                           iii)

                           specializuotų seminarų, skirtų šioje srityje dirbantiems asmenims, pagrindiniams pareigūnams ir kitiems susijusiems dalyviams, finansavimas;

                           iv)

                           specializuotų įstaigų tinklų kūrimas Europos lygmeniu;

                           v)

                           ekspertų tinklų finansavimas;

                           vi)

                           stebėjimo Europos lygmeniu centrų finansavimas;

                           vii)

                           nacionalinių administracijų personalo mainai;

                           viii)

                           bendradarbiavimas su tarptautinėmis institucijomis.

         2.   1 dalies b punkte numatyta veikla turi būti svarbi Europos lygmeniu ir vykdoma atitinkamu mastu, kad būtų užtikrinta reali pridėtinė vertė Europos lygmeniu, ją turi vykdyti nacionalinės, regioninės ir vietos valdžios institucijos, pagal Bendrijos teisę numatytos specializuotos įstaigos arba dalyviai, kurie laikomi pagrindiniais savo srityje.
   3.   Programa nefinansuoja jokių priemonių, skirtų Europos metų rengimui ir įgyvendinimui.
   10 straipsnis
   Naudojimasis Programa
   1.   Programa gali naudotis visos valstybinės ir (arba) privačios įstaigos, dalyviai bei institucijos, visų pirma:

               a)

               valstybės narės;

               b)

               valstybinės įdarbinimo tarnybos ir jų agentūros;

               c)

               vietos ir regioninės valdžios institucijos;

               d)

               pagal Bendrijos teisę numatytos specializuotos įstaigos;

               e)

               socialiniai partneriai;

               f)

               NVO, visų pirma veikiančios Europos lygmeniu;

               g)

               aukštojo mokslo įstaigos ir mokslinių tyrimų institutai;

               h)

               vertinimo ekspertai;

               i)

               nacionalinės statistikos tarnybos;

               j)

               žiniasklaida.

         2.   Komisija taip pat gali tiesiogiai dalyvauti Programoje, kiek tai susiję su 9 straipsnio 1 dalies a ir b punktuose numatyta veikla.
   11 straipsnis
   Kreipimasis dėl paramos
   1.   9 straipsnyje numatytos rūšies veikla gali būti finansuojama tokiais būdais:

               a)

               sudarius paslaugų sutartį po konkurso; šiuo atveju bendradarbiavimui su nacionalinėmis statistikos tarnybomis taikoma Eurostato nustatyta tvarka;

               b)

               teikiant dalinę paramą po konkurso; šiuo atveju Bendrijos bendras finansavimas paprastai negali viršyti 80 % visų gavėjo patirtų išlaidų. Bet kokia šią ribą viršijanti finansinė parama gali būti suteikta tik esant išskirtinėms aplinkybėms ir atlikus nuodugnią analizę.

         2.   9 straipsnio 1 dalyje numatytos rūšies veiklai gali būti skirta finansinė parama pagal prašymus, pateiktus, pavyzdžiui, valstybių narių, pagal atitinkamas 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (14), ypač jo 110 straipsnio, bei 2002 m. gruodžio 23 d. Komisijos reglamento (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (15), ypač jo 168 straipsnio, nuostatas.
   12 straipsnis
   Įgyvendinimo nuostatos
   1.   Šiam sprendimui įgyvendinti reikalingos priemonės, susijusios su toliau išvardytais klausimais, patvirtinamos 13 straipsnio 2 dalyje nustatyta tvarka:

               a)

               Programos įgyvendinimo bendrosios gairės;

               b)

               Programos įgyvendinimo metinis veiksmų planas, padalintas į atskirus skirsnius;

               c)

               finansinė parama, kurią turi skirti Bendrija;

               d)

               metinis biudžetas, atsižvelgiant į 17 straipsnį;

               e)

               Bendrijos remiamų veiksmų atrankos tvarka ir Komisijos pateiktas veiksmų, kuriems skiriama tokia parama, sąrašo projektas;

               f)

               Programos vertinimo kriterijai, įskaitant su ekonominiu efektyvumu susijusius kriterijus ir rezultatų platinimo ir perdavimo tvarką.

         2.   Su kitais, nei 1 dalyje nurodyti, klausimais susijusios priemonės, būtinos šiam sprendimui įgyvendinti, patvirtinamos 13 straipsnio 3 dalyje nustatyta tvarka.
   13 straipsnis
   Komitetas
   1.   Komisijai padeda komitetas.
   2.   Darant nuorodą į šią straipsnio dalį, taikomi Sprendimo 1999/468/EB 4 ir 7 straipsniai, atsižvelgiant į minėto sprendimo 8 straipsnio nuostatas.
   Sprendimo 1999/468/EB 4 straipsnio 3 dalyje nustatytas laikotarpis yra du mėnesiai.
   3.   Darant nuorodą į šią straipsnio dalį, taikomi Sprendimo 1999/468/EB 3 ir 7 straipsniai, atsižvelgiant į minėto sprendimo 8 straipsnio nuostatas.
   4.   Komitetas priima savo darbo tvarkos taisykles.
   14 straipsnis
   Bendradarbiavimas su kitais komitetais
   1.   Komisija užmezga reikiamus ryšius su Socialinės apsaugos komitetu ir Užimtumo komitetu, siekdama užtikrinti, kad jie būtų reguliariai ir tinkamai informuojami apie šiame sprendime nurodytos veiklos įgyvendinimą.
   2.   Komisija taip pat informuoja kitus atitinkamus komitetus apie veiksmus, kurių imamasi pagal Programos penkis skirsnius.
   3.   Prireikus Komisija nustato 13 straipsnyje nurodyto komiteto ir stebėjimo komitetų, įsteigtų kitose susijusiose politikos srityse ir dėl kitų susijusių priemonių ir veiksmų, reguliaraus ir sistemingo bendradarbiavimo ryšius.
   15 straipsnis
   Suderinamumas ir papildomumas
   1.   Bendradarbiaudama su valstybėmis narėmis Komisija užtikrina bendrą Programos suderinamumą su kitomis Sąjungos ir Bendrijos politikos sritimis, priemonėmis ir veiksmais, visų pirma nustatydama atitinkamus mechanizmus, skirtus Programos veiklai koordinuoti su atitinkama veikla, susijusia su moksliniais tyrimais, teisingumu ir vidaus reikalais, kultūra, švietimu, mokymu ir jaunimo politika, taip pat su veikla plėtros ir Bendrijos išorinių santykių srityje, taip pat regioninės politikos ir bendrosios ekonominės politikos srityje. Specialus dėmesys skiriamas Programos ir švietimo bei mokymo programų galimai sąveikai.
   2.   Komisija ir valstybės narės užtikrina, kad pagal Programą vykdoma veikla ir kiti atitinkami Sąjungos ir Bendrijos veiksmai, visų pirma pagal struktūrinius fondus ir ypač Europos socialinį fondą, būtų suderinti, papildytų vieni kitus ir kad būtų išvengta jų kartojimosi ar dvigubo jų atlikimo.
   3.   Komisija užtikrina, kad Programoje numatytos ir pagal Programą padengiamos išlaidos nebūtų priskiriamos jokiai kitai Bendrijos finansinei priemonei.
   4.   Komisija nuolat informuoja 13 straipsnyje nurodytą komitetą apie kitus Bendrijos veiksmus, kuriais prisidedama prie Lisabonos strategijos tikslų socialinės darbotvarkės srityje įgyvendinimo.
   5.   Valstybės narės deda visas įmanomas pastangas, kad būtų užtikrintas veiksmų pagal Programą ir nacionaliniu, regioniniu bei vietos lygmenimis vykdomų veiksmų suderinamumas ir papildomumas.
   16 straipsnis
   Trečiųjų šalių dalyvavimas
   Programoje gali dalyvauti:

               —

               ELPA/EEE šalys EEE susitarime nustatytomis sąlygomis,

               —

               su Europos Sąjunga asocijuotos stojančiosios šalys, šalys kandidatės ir Vakarų Balkanų šalys, dalyvaujančios stabilizacijos ir asociacijos procese.

         17 straipsnis
   Finansavimas
   1.   Šiame sprendime nurodytai Bendrijos veiklai įgyvendinti laikotarpiu nuo 2007 m. sausio 1 d. iki 2013 m. gruodžio 31 d. skirtas finansinis paketas yra 657 590 000 EUR (16).
   2.   Per visą Programos laikotarpį, skirstant lėšas pagal skirsnius laikomasi šių žemutinių ribų:

               1 skirsnis.

               Užimtumas

               23 %

               2 skirsnis.

               Socialinė apsauga ir įtrauktis

               30 %

               3 skirsnis.

               Darbo sąlygos

               10 %

               4 skirsnis.

               Kova su diskriminacija ir įvairovė

               23 %

               5 skirsnis.

               Lyčių lygybė

               12 %

         3.   Ne daugiau kaip 2 % finansinio paketo skiriama Programos įgyvendinimui siekiant padengti, pavyzdžiui, 13 straipsnyje nurodyto komiteto veiklos arba vertinimų, atliekamų pagal 19 straipsnį, išlaidas.
   4.   Metinius asignavimus tvirtina biudžeto valdymo institucija, neviršydama finansinės struktūros ribų.
   5.   Komisija gali kreiptis dėl techninės ir (arba) administracinės pagalbos, siekdama abipusės naudos sau ir paramos gavėjams, taip pat dėl papildomų lėšų išlaidoms.
   18 straipsnis
   Bendrijos finansinių interesų apsauga
   1.   Komisija užtikrina, kad įgyvendinant pagal šį sprendimą finansuojamus veiksmus Bendrijos finansiniai interesai būtų apsaugoti taikant sukčiavimo, korupcijos ir bet kokios kitos neteisėtos veiklos prevencijos priemones, atliekant veiksmingus patikrinimus, susigrąžinant nepagrįstai sumokėtas sumas ir, jeigu nustatomi pažeidimai, taikant veiksmingas, proporcingas ir atgrasančias sankcijas pagal 1995 m. gruodžio 18 d. Tarybos reglamentą (EB, Euratomas) Nr. 2988/95 dėl Europos Bendrijų finansinių interesų apsaugos (17), 1996 m. lapkričio 11 d. Tarybos reglamentą (Euratomas, EB) Nr. 2185/96 dėl Komisijos atliekamų patikrinimų ir inspektavimo vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (18), ir 1999 m. gegužės 25 d. Europos Parlamento ir Tarybos reglamentą (EB) Nr. 1073/1999 dėl Europos kovos su sukčiavimu tarnybos (OLAF) atliekamų tyrimų (19).
   2.   Pagal šį sprendimą finansuojamų Bendrijos veiksmų atžvilgiu Reglamento (EB, Euratomas) Nr. 2988/95 1 straipsnio 2 dalyje vartojama „pažeidimo“ sąvoka reiškia bet kurį Bendrijos teisės nuostatos pažeidimą ar sutartinio įsipareigojimo nesilaikymą, susijusį su ūkio subjekto veiksmais ar neveikimu, kai dėl nepagrįstų išlaidų padaryta arba galėjo būti padaryta žala Europos Sąjungos bendrajam biudžetui ar jo valdomiems biudžetams.
   3.   Su šiuo sprendimu susijusiose sutartyse bei susitarimuose ir susitarimuose su dalyvaujančiomis trečiosiomis šalimis numatoma visų pirma Komisijos (arba bet kokio jos įgalioto atstovo) atliekama priežiūra bei finansinė kontrolė ir Audito Rūmų atliekami auditai, kurie prireikus atliekami vietoje.
   19 straipsnis
   Stebėsena ir vertinimas
   1.   Siekdama užtikrinti reguliarią Programos stebėseną ir suteikti galimybę atlikti reikiamą perorientavimą, Komisija parengia metinius veiklos pranešimus, kuriuose daugiausia dėmesio skiriama Programos įgyvendinimo rezultatams, ir perduoda juos Europos Parlamentui bei 13 straipsnyje nurodytam komitetui.
   2.   Įpusėjus Programos vykdymui taip pat atliekamas įvairių Programos skirsnių vertinimas, kurio metu pateikiama visos Programos apžvalga, kad būtų galima įvertinti pažangą, susijusią su Programos tikslų įgyvendinimu, išteklių naudojimo veiksmingumu ir jos pridėtine verte Europos lygmeniu. Be šio vertinimo galima atlikti papildomus nuolatinius vertinimus. Tokius vertinimus Komisija atlieka pasitelkdama nepriklausomus ekspertus. Gauti rezultatai pateikiami 1 dalyje nurodytuose veiklos pranešimuose.
   3.   Komisija, padedama nepriklausomų ekspertų, iki 2015 m. gruodžio 31 d. atlieka visos Programos ex post vertinimą, siekdama nustatyti Programos tikslų poveikį ir jos pridėtinę vertę Europos lygmeniu. Komisija ekspertų vertinimą pateikia Europos Parlamentui, Tarybai, Europos ekonomikos ir socialinių reikalų komitetui bei Regionų komitetui.
   4.   Atskirų Programos skirsnių įgyvendinimas, įskaitant rezultatų pateikimą ir dialogą dėl naujų prioritetų, taip pat aptariamas socialinės darbotvarkės įgyvendinimo forume.
   20 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Strasbūre, 2006 m. spalio 24 d.

            Europos Parlamento vardu

            Pirmininkas

         J. BORRELL FONTELLES

            Tarybos vardu

            Pirmininkė

         P. LEHTOMÄKI

      (1)  OL C 255, 2005 10 14, p. 67.

      (2)  OL C 164, 2005 7 5, p. 48.

      (3)  2005 m. rugsėjo 6 d. Europos Parlamento nuomonė (OL C 193 E, 2006 8 17, p. 99), 2006 m. liepos 18 d. Tarybos bendroji pozicija (OL C 238 E, 2006 10 3, p. 31) ir 2006 m. rugsėjo 27 d. Europos Parlamento pozicija (dar nepaskelbta Oficialiajame leidinyje).

      (4)  OL L 303, 2000 12 2, p. 23.

      (5)  OL L 17, 2001 1 19, p. 22. Sprendimas su pakeitimais, padarytais Sprendimu Nr. 1554/2005/EB (OL L 255, 2005 9 30, p. 9).

      (6)  OL L 10, 2002 1 12, p. 1. Sprendimas su paskutiniais pakeitimais, padarytais Sprendimu Nr. 786/2004/EB (OL L 138, 2004 4 30, p. 7).

      (7)  OL L 170, 2002 6 29, p. 1. Sprendimas su pakeitimais, padarytais Sprendimu Nr. 786/2004/EB.

      (8)  OL L 157, 2004 4 30, p. 18. Sprendimas su pakeitimais, padarytais Sprendimu Nr. 1554/2005/EB.

      (9)  OL L 180, 2000 7 19, p. 22.

      (10)  OL L 303, 2000 12 2, p. 16.

      (11)  OL L 373, 2004 12 21, p. 37.

      (12)  OL C 139, 2006 6 14, p. 1.

      (13)  OL L 184, 1999 7 17, p. 23. Sprendimas su pakeitimais, padarytais Sprendimu 2006/512/EB (OL L 200, 2006 7 22, p. 11).

      (14)  OL L 248, 2002 9 16, p. 1.

      (15)  OL L 357, 2002 12 31, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 1248/2006 (OL L 227, 2006 8 19, p. 3).

      (16)  Ši suma grindžiama 2004 m. skaičiais ir jai taikomas techninis koregavimas siekiant atsižvelgti į infliaciją.

      (17)  OL L 312, 1995 12 23, p. 1.

      (18)  OL L 292, 1996 11 15, p. 2.

      (19)  OL L 136, 1999 5 31, p. 1.


title: 2005/613/EB: 2005 m. liepos 18 d. Komisijos sprendimas, dėl įsipareigojimo pasiūlymo dėl antidempingo procedūros, taikomos poliesterių štapelio pluoštų, kurių kilmės šalis, inter alia, yra Saudo Arabija, importui, priėmimo

text:
13.8.2005

               LT

               Europos Sąjungos oficialusis leidinys

               L 211/20

      KOMISIJOS SPRENDIMAS

   2005 m. liepos 18 d.
   dėl įsipareigojimo pasiūlymo dėl antidempingo procedūros, taikomos poliesterių štapelio pluoštų, kurių kilmės šalis, inter alia, yra Saudo Arabija, importui, priėmimo
   (2005/613/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 8 ir 9 straipsnius,
   pasikonsultavusi su Patariamuoju komitetu,
   kadangi:
   A.   PROCEDŪRA

               (1)

               Reglamentu (EB) Nr. 428/2005 (2) (toliau – galutinis reglamentas) Taryba įvedė importuojamiems poliesterių štapelio pluoštams, kurių kilmės šalys – Kinijos Liaudies Respublika ir Saudo Arabija, galutinį antidempingo muitą, iš dalies pakeitė galiojantį galutinį antidempingo muitą tokioms importuojamoms prekėms, kurių kilmės šalis yra Korėjos Respublika, ir nutraukė antidempingo procedūrą dėl tokių prekių, kurių kilmės šalis yra Taivanis, importo.

               (2)

               Paskelbus galutines išvadas, iki nustatytos galutinės datos Saudi Basic Industries Corporation (Sabic) savo ir susijusių bendrovių, įskaitant svarstomosios prekės susijusį gamintoją Arabian Industrial Fibres Company (Ibn Rushd), vardu Komisijos tarnyboms pateikė įsipareigojimo dėl kainos pasiūlymą ir persvarstytą pasiūlymą. Šis pasiūlymas dėl įsipareigojimo nebuvo priimtas dėl galutinio reglamento 292 konstatuojamojoje dalyje nustatytų priežasčių. Ypač pradžioje Sabic siūlytos minimalios kainos nepanaikino žalingo dempingo poveikio. Be to, šios bendrovės pardavimo struktūra Bendrijoje neleido veiksmingai stebėti šio įsipareigojimo.

               (3)

               Po tolesnių Sabic ir Komisijos tarnybų atstovų susitikimų įsipareigojimo pasiūlymas buvo iš esmės persvarstytas siekiant įveikti minėtas problemas. Persvarstytu pasiūlymu buvo ne tik pašalintas žalingas dempingo poveikis, bet ir iki patenkinamo lygio sumažinta kryžminės kompensacijos už kitas prekes pažeidimo rizika. Be to, bendrovė iš dalies pakeitė savo prekybos kanalus Bendrijoje, kad Komisija galėtų veiksmingai stebėti šį įsipareigojimą.

               (4)

               Prieš paskelbiant galutines išvadas, Sabic pateikė galutinį priimtiną įsipareigojimo dėl kainos pasiūlymą, tačiau šis pasiūlymas buvo gautas paskutiniame procedūrų etape, todėl šio pasiūlymo priėmimo buvo neįmanoma įtraukti administracine tvarka į galutinį reglamentą.

               (5)

               Bendrijos pramonė buvo informuota apie šį persvarstytą pasiūlymą, ir ji tvirtino, kad įsipareigojimo dėl kainos priėmimas sudarytų galimybes tokiam importui ir toliau daryti didelę žalą Europos gamintojams dėl ciklinio poliesterių štapelio pluoštų kainų nustatymo.

               (6)

               Šiuo atžvilgiu reikėtų pabrėžti, kad pateiktame galutiniame pasiūlyme numatomas PŠP minimalių kainų indeksavimas pagal šios prekės žaliavos, t. y. PTA ir MEG viešą tarptautinį kotiravimą. Todėl ciklinis PŠP kainų pobūdis, kuris iš esmės atspindi šios prekės žaliavos kainų pokyčius, sprendžiamas tokiu būdu, kai pagrįstai pašalinama žalingo dempingo toliau keliama rizika.

               (7)

               Pagaliau įsipareigojimo pasiūlyme taip pat numatomas ir ataskaitų teikimas apie su Sabic susijusių užsakovų kitų nei PŠP prekių pardavimą tiems patiems klientams Bendrijoje. Todėl kryžminės kompensacijos už kitas prekes rizika yra didžia dalimi pašalinta.

               (8)

               Taigi nė vienas Bendrijos pramonės pateiktas argumentas nepakeičia Komisijos išvados, kad Sabic įsipareigojimo pasiūlymu pašalinamas dempingo žalingas poveikis ir iki patenkinamo lygio sumažinama kryžminės kompensacijos už kitas prekes pažeidimo rizika.

         B.   ĮSIPAREIGOJIMAS

               (9)

               Tokiomis aplinkybėmis Komisija mano, kad Sabic siūlomas įsipareigojimas, į kurį įtraukiamas minimalių kainų indeksavimas pagal šios prekės žaliavos viešąjį kotiravimą, gali būti priimtas, nes juo pašalinamas dempingo žalingas poveikis. Be to, bendrovė įsipareigojo reguliariai teikti išsamias ataskaitas Komisijai, kurios leis vykdyti veiksmingą monitoringą, ir įsipareigojimo pažeidimo rizika yra apribota,

         NUSPRENDĖ:
   1 straipsnis
   Priimamas šių bendrovių siūlomas įsipareigojimas, susijęs su antidempingo procedūromis, taikomomis poliesterių štapelio pluoštams, kurių kilmės šalys yra Kinijos Liaudies Respublika ir Saudo Arabija.

               Šalis

               Bendrovė

               TARIC papildomas kodas

               Saudo Arabija

               Gamina ir parduoda Arabian Industrial Fibres Company (Ibn Rushd), Yanbu Al-Sinaiyah, arba gamina Arabian Industrial Fibres Company (Ibn Rushd), Yanbu Al-Sinaiyah, ir parduoda Saudi Basic Industries Corporation (Sabic), Riyadh pirmajam užsakovui Bendrijoje, veikiančiam kaip importuotojas

               A671

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2005 m. liepos 18 d.

            Komisijos vardu

         Peter MANDELSON

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 461/2004 (OL L 77, 2004 3 13, p. 12).

      (2)  OL L 71, 2005 3 17, p. 1.


title: 2006/828/EB: 2006 m. balandžio 27 d. Europos Parlamento sprendimas dėl 2004 finansinių metų Europos narkotikų ir narkomanijos stebėjimo centro biudžeto įvykdymo patvirtinimo

text:
6.12.2006

               LT

               Europos Sąjungos oficialusis leidinys

               L 340/85

      EUROPOS PARLAMENTO SPRENDIMAS

   2006 m. balandžio 27 d.
   dėl 2004 finansinių metų Europos narkotikų ir narkomanijos stebėjimo centro biudžeto įvykdymo patvirtinimo
   (2006/828/EB)
   EUROPOS PARLAMENTAS,

               —

               atsižvelgdamas į Europos narkotikų ir narkomanijos stebėjimo centro 2004 finansinių metų galutines finansines ataskaitas (1),

               —

               atsižvelgdamas į Audito Rūmų pranešimą apie Europos narkotikų ir narkomanijos stebėjimo centro 2004 finansinių metų metines finansines ataskaitas su centro atsakymais (2),

               —

               atsižvelgdamas į 2006 m. kovo 14 d. Tarybos rekomendaciją (5972/2006 – C6-0093/2006),

               —

               atsižvelgdamas į EB sutartį, ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač jo 185 straipsnį,

               —

               atsižvelgdamas į 1993 m. vasario 8 d. Tarybos reglamentą (EEB) Nr. 302/93 dėl Europos narkotikų ir narkomanijos stebėjimo centro įsteigimo (4) ir ypač jo 11a straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ir ypač jo 94 straipsnį,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A6-0097/2006),

               1.

               Europos narkotikų ir narkomanijos stebėjimo centro direktoriui patvirtina, kad 2004 finansinių metų biudžetas įvykdytas;

               2.

               pateikia savo pastabas pridedamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos narkotikų ir narkomanijos stebėjimo centro direktoriui, Tarybai, Komisijai, Audito Rūmams bei paskelbti juos Europos Sąjungos oficialiajame leidinyje (L serijoje).

         Josep BORRELL FONTELLES

            Pirmininkas

         Julian PRIESTLEY

            Generalinis sekretorius

      (1)  OL C 269, 2005 10 28, p. 44.

      (2)  OL C 332, 2005 12 28, p. 89.

      (3)  OL L 248, 2002 9 16, p. 1.

      (4)  OL L 36, 1993 2 12, p. 1. Reglamentas su paskutiniais pakeitimais, padarytais Reglamentu (EB) Nr. 1651/2003 (OL L 245, 2003 9 29, p. 30).

      (5)  OL L 357, 2002 12 31, p. 72. Reglamentas su pakeitimais, padarytais Reglamentu (EB, Euratomas) Nr. 1261/2005 (OL L 201, 2005 8 2, p. 3).